text:
Tíðindi klokkan 12
Fyrispurningar á skrá fyri tingfundin í morgin.
Vespureiðrið (94) - 22. okt 2018
Sending um føroyskan fótbólt: Í studio: Svenn Olsen‚ Ólavur Larsen‚ Christian Høgni Jacobsen, Jógvan Martin Olsen og Sonni L. Pet…
Brúgvin (106) - 22. okt 2018
Sending um Runavíkar Kommunu: Jens Dybkjær Holbech, Símun Hammer og Hans Tausen Olsen.
NOVA úr Suðuroynni - Sending 26
Lokalsending um Suðuroynna: Gestir hesaferð eru: Signar Olsen,frá byggifyritøkuna SH-Bygg. Jónsvein Bech,Sóknarprestur á Tvøroy…
Tíðindi klokkan 18
Málið um Jamal Khashoggi kann kosta saudi-arabiska krúnprinsinum sessin.
Tíðindi klokkan 12
Kristin Michelsen ætlar at stilla upp til komandi løgtingsval.
Kelduvaðið - Tala: Kári Kjelnæs "Símun Pætur við koleldin" Orðið: "Tíni gyltu ár"
Sending frá Evangelisku Røddini (EvR)
10 tær mest týðandi vørurnar at eta vistfrøðiligt
Vistfrøðiligur matur hevur færri tilsætningsevni, ella íblandingarevni, í sær enn annar matur. Nakrar matvørur verða sproytaðar me…
Kanning av kynsligari misnýslu av børnum í Føroyum
Tey sum oftast gera seg kynsliga inn á børn eru fosturpápar, sambúgvar hjá mammuni ella vinir og kenningar, sum ikki eru í familju…
Tvístøða (43) - "Irdi, við ella uttan Ð"
Spurningur: "Tað er ikki loyvt at eita Irdi í Føroyum. Ella, jú, tað er loyvt at eita Irdið við Ð. Ella Irdý við Ý. Er tað ikki l…
Tvístøða (43) - "Børn nú á døgum eru ov ósunn og í sera ringari venjing"
Spurningur: "Í mínum starvi sum ítróttarlærari, síggi eg alsamt fleiri børn og ung, ið eru yvirvektig. Fleiri teirra eru beinleiði…
Tvístøða (43) - "Menn hjálpa ikki til heima við hús!"
Spurningur: "Í seinastuni havi eg hoyrt fleiri kvinnur klaga um mennirnar hjá sær. Klagurnar umhandla serliga tíðuna gerandisdagar…
Tíðindi klokkan 17
Kristin Michelsen: Hetta er brot á lógina fyri Javnaðarflokkin.
Tvístøða (43) - Øll sendingin
Kjaksending við Harry Knudsen, Sunnevu Mohr og Arna Zachariassen. Tóri Højgaard er vertur.
Fuglafjarðarsendingin (7) - 18. okt. 2018
Sending um og úr Fuglafirði.
Hugnaløtan (38) - Gestur: Karina Højgaard
Beinleiðis sending saman við gesti. Hesaferð við Karinu Højgaard í R7 studio í Runavík.
Rák (20) Barnabati um trivnaðin hjá børnum og barnafamiljum í Føroyum
Ov nógvar familjur eru fíggjarligar sperdar. Barnabati hevur árliga samband við góð 300 húskið, sum stríðast við at fáa endarnar a…
Tíðindi klokkan 12
Sverri Hansen hevur lagt frá sær sum formaður í Búskaparráðnum.
Tíðindi klokkan 17
Tíðindi klokkan 12
Búskaparfrøðingarnir hava manipulerað fólk. Tað sigur Líggjas Johannesen, skipari.
Tíðindi klokkan 17
Løgtingsmaður heldur at Matrikkulstovan arbeiðir ov seint.
Tíðindi klokkan 12
Vinnulívsmaður heldur lítið um, at føroyskir handverkarar uttanlands missa frádráttin fyri dupult húsarhald.
Á Torginum - Tala: Jógvan Júst Rasmussen "Efesusbrævið" (6)
Sending frá Evangelisku Røddini (EvR)
Tíðindi klokkan 17
Jenis av Rana ætlar sær í landsstýrið.
Metis - Øll sendingin - 16. oktober 2018
Samrøður: Julius Poulsen, um navigatiónsútgerð. Eli Lassen, um supply- og oljuvinnu í Føroyum.
Samband
Postboks 226
FO-600 Saltangará


c: text/html

text:
Granskingarverkætlan um arvaligan bróst- og eggjastokkakrabba millum føroyingar farin í gongd.
Granskingarverkætlan um arvaligan bróst- og eggjastokkakrabba millum føroyingar farin í gongd.
Í Føroyum verða árliga staðfestir umleið 21 tilburðir av bróstkrabba og umleið fimm tilburðir av eggjastokkakrabba. Altjóða tøl vísa, at 5-10 % av bróstkrabba- og 10-15 % av eggjastokkakrabbatilburðum eru arvaligir.
Granskað hevur verið innan arvaligan bróst- og eggjastokkakrabba, eisini kallað HBOC, í nógv ár, og funnið er fram til, at orsøkin til sjúkuna í stóran mun liggur í serkendum ílegum sum BRCA1 og BRCA2. Hesar serkendu ílegurnar hava við sær greitt øktan vanda fyri at fáa bróst- ella eggjastokkakrabba.
Kanningar vísa, at hesar serkendu ílegur ikki eru at finna millum føroyingar. Kortini síggja vit, at bæði bróst- og eggjastokkakrabbi hava serligan títtleika í ávísum familjum eisini her í Føroyum. Sostatt er enn ikki staðfest, hvørjar ílegur eru atvoldin til HBOC í Føroyum.
Nýggj granskingarverkætlan er nú farin í gongd á økinum, og endamálið er at eyðmerkja tær ílegur, sum kunnu vera orsøkin til HBOC í Føroyum. Hetta verður gjørt við at bjóða teimum, sum hava fingið staðfest bróst- ella eggjastokkakrabba, har illgruni er um, at sjúkan er arvalig, at luttaka í verkætlanini. Eisini fáa 3-4 av skyldfólkunum, sum ikki eru ella hava verið rakt av sjúkuni, tilboð um at luttaka. Harumframt verða kontrollpersónar, sum áður hava luttikið í verkætlanum hjá Ílegusavninum, har hvørki tey sjálv ella næstu skyldfólk teirra hava staðfestan bróst- ella eggjastokkakrabba, bodnir við. Innbjóðing og luttakarakunning verða send út í næstum.
Endamálið við granskingarverkætlanini er at eyðmerkja tær ílegur, sum kunnu verða orsøk til arvaligan bróst- og eggjastokkakrabba í Føroyum. Á henda hátt fæst betri grundarlag fyri screening av føroyskum sjúklingum við bróst- og eggjastokkakrabba, eins og møguleikarnir fyri leiðbeining í diagnostisering og sjúkuviðgerð verða betri.
Verkætlanin er eitt samstarv millum Ílegusavnið, Ríkissjúkrahúsið, Aalborg Universitetshospital og Landssjúkrahúsið.

robotstxt: allowed

filter: keep


text:
Ari av Rana
01.01.2018 - 22:09
Finalan í heimsmeistaraskapinum í Dart 2018 varð spæld í kvøld í Alexandra Palace í London. Í finaluni møttust 16 faldi heimsmeistarin Phil Taylor og Rob Cross, sum er við í heimsmeistarakappingini fyri fyrstu ferð.
Phil Taylor er ivaleyst stóra legendan í ítróttinum, og tí var talan um eina stóra finalu, tí at hetta var seinastu ferð Phil Taylor spældi. Legendan hevur valt at gevast.
Rob Cross legði hart út beinanveg og lá frammanfyri allan vegin. Rob Cross vann fyrstu 3 settini, áðrenn Phil Taylor megnaði at vinna sítt fyrsta sett.
Rob Cross lat hetta tó ikki við seg koma, og vann næstu trý settini, so at støðan varð 6-1.
Í áttanda setti tóktist tað sum um, at nervarnir byrjaðu at ávirka unga Rob Cross. Meðan Cross gjørdi fleiri feilir, spældi Phil Taylor framúr, og vann setti trygt.
Tað rakk tó ikki longri enn til tvey sett fyri Phil Taylor, tí at Rob Cross endaði síðsta setti heilt framúr. Við trimum teimum síðstu pílunum rakti Cross trýfalt 20 tvær ferðir, og tryggjaði sær heimsmeistaraheitið við síðsta pílinum, tá hann rakti dupult 16. Støðan varð nú 7-2, og Rob Cross varð gjørdist heimsmeistari í Dart 2018.


text:
Álaquiz verður fríggjakvøldið 5. mai
Fríggjakvøldið 5. mai kl. 21.00 verða dyrnar til Álastovu latnar upp og kl. 22.00 byrjar Álaquiz! Eisini er tað her at nýggja barrin í Álastovu verður avdúka.
Bjarni Kárason Petersen hevur játta seg sum Quizmeistara, og tað gleða vit okkum øll til! Eitt lítið hint til hvat Hr. Quizmeistar hevur í tonkunum verður lagt út á Instagram stutt áðrenn Álaquiz byrjar.
Í barrini stendur Kjartan Festirstein Andreasen
Barrin verður sjálvsagt opin har vit m.a. selja alskyn føroykst øl, og til tey meira garvaðu hevur barrir eisini annað at bjóða uppá.
Til tiltakið verður avmarkað atgongd og vit bjóða sjálvandi útisetum møguleikan at gerast limur í felagnum.
Vit gleða okkum til at síggja tykkum.


text:
Blunkandi bláljós
Vit hava ikki flatskatt í Føroyum. Fiskivinnunýskipanin er ikki marknaðargrundað. Og tað er avgjørt ikki samhaldsfast at vit rinda bummgjøld fyri undirsjóvartunlarnar. Men hví halda fólk tað kortini? Stutta svarið er “vegna retorikk”.
Retorikkur er ikki bara orðasnildi. Retorikkur er eitt ómetaligt valdsamboð. Politikarar hava tí ofta lagt seg eftir at fáa kontroll á talaða og skrivaða orðinum; bæði við at meistra tað sjálvir, og við at royna at stýra fjølmiðlunum. Í gamla Grikkalandi og Rom vóru oratorikararnir, menn sum høvdu orðið í sínum valdi, sera høgt í metum.
Fjølmiðlarnir hava hinvegin ta øvutu uppgávuna; at fungera sum mótvekt til politiska valdið og altíð at vera í oppositión til landsins leiðslu. Teir skulu dekonstruera retorikkin og vísa fólkinum, um keisarin er nakin. Men til tíðir, tá miðlarnir eru veikir, ella uppaftur verri, tá teir renna ørindi fyri valdsharrarnar, sleppa politikararnir ígjøgnum við retorikki, sum er ov góður til at vera sannur. Her koma nøkur dømi.
Flatskattur
Í 2011 fóru fólk upp á barrikadurnar at mótmæla við skeltum, ið søgdu NEI TIL FLATSKATT. Ivaleyst í allarbestu meining. Men ongin hevur nakrantíð skotið ein flatskatt upp, og okkara verandi skattaskipan er heldur ongin flatskattaskipan.
Skotið var upp at gera eina skipan, har tey við inntøku úr 0-65.000 um árið rindaðu 0% í landsskatti, tey við 65.000-600.000 skuldu rinda 20% í landsskatti, tey við 600.000-1.000.000 skuldu rinda 25% og tey við yvir einari millión 30%. Umframt hetta kom so sjálvandi kommunuskattur. Her vóru sostatt 3 “knekk” inni – við 65.000, 600.000 og 1.000.000. Í eini flatskattaskipan er ongin munur á; allar inntøkur gjalda sama skattaprosent. Ein tílík skipan varð ikki skotin upp. Men við at siga “flatskattur” bar til at fáa heilar kravgongur at ganga og mótmæla einum uppskoti, sum als ikki var til.
Marknaðargrundað
Skrúva vit so tíðina fram til 2016, so var loysunarorðið “marknaðargrundað skipan”. Við fiskivinnunýskipanini skuldu Føroyar á fyrsta sinni fáa eina marknaðargrundaða skipan. Har “flatskattur” fekk fólk at síggja reytt, gav “marknaðargrundað skipan” teimum jólaljós í eyguni. Og við at siga, at tað var tað man vildi, fingu fólk eisini inntrykk av, at tann fiskivinnunýskipanin, sum arbeitt varð við, var marknaðargrundað.
Nú er hon so sett í verk. 67,5%-77,5% grandfathering (sum er “business as usual”), 15%-25% uppboðssøla (alt eftir fiskaslagi) og 8,5% menningarkvotur, sum ein nevnd útlutar. Eg mæli til at fólk lesa undanfarna setningin eina ferð afturat og gera sær tankar um, hvørt hetta ljóðar marknaðargrundað.
Við at koyra 2 parallell løb – eitt, har argumenterað varð fyri eini marknaðargrundaðari skipan, og eitt, har arbeitt varð við fiskivinnunýskipanini, so fekk man uppbygt ein positivan stemning fyri marknaðargrundaðu skipanini, og slapp undan at argumentera fyri fiskivinnunýskipanini – tí fólk hildu, at tað var sama skipan.
Samhaldsfesti
Løgnastur av øllum er tó retorikkurin um samferðslukervið, har tað fremsta argumentið fyri at varðveita bummgjøldini í undirsjóvartunlunum er, at tað skal vera meira samhaldsfast (?). Her eru tingini vend fullkomiliga á høvdið, tí brúkaragjøld eru tann minst samhaldsfasti gjaldshátturin, sum er. Har rindar man einans fyri seg og síni.
Flutt yvir á útbúgvingarstovnar og sjúkrahúsverkið hevði leisturin úr undirsjóvartunlunum merkt, at vit einans rindaðu fyri skúlagongdina hjá okkara egnu børnum, og fyri hvørja vitjan á sjúkrahúsi ella hjá kommunulækna sær. Neyvan hevði nakar komið sær at kallað tað eina samhaldsfasta gjaldsskipan. Men kortini fáa norðoyingar og vágafólk at hoyra, at teimum fattast samhaldsfesti, tá teir ikki eru við uppá brúkaragjøld í Norðoya- og Vágatunlinum.
Á hendan hátt – við at brúka retorikk – kann man snara veruleikanum soleiðis, sum tað passar einum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Vælkomin í vøggustovuna
Í Vøggustovuni ganga 16 børn.
Starvsfólkini inni hjá okkum eru Merlie, Rakul Jóhanna, Eleina, Rósa &Judit
Fastalávint :)
Mánadagin 16.02 høvdu vit fastalávintshald í vøggustovuni :)
Fyrst byrjaðu allar tær fittu grýlurnar at sláa tunnu kl 10.00, og slóu til Eva bleiv kattadronning :) Hon valdi sær Kristian til prins :D
Tá ið tunnan brotnaði, dottu tað nóógvir pakkar við bomm í, á gólvið. So vit sloppu at eta eitt sindur av bomm, áðrenn vit fingu karrybollar og rís til døgurða :)
So alt í alt, ein sera sera góður dagur :)


text:
15. juli komu dagføringar í 5 ymiskum tekniskum kunngerðum frá Sjóvinnustýrinum í gildi.
Yvirskipað eru flest allar broytingar liður í implementering av nýggjum krøvum ella dagføring av krøvum í altjóða sáttmálum og ES direktivum.
Sum nakað nýtt, fevna nakrar av broytingunum tó um striking av serdonskum krøvum. Í samband við niðurstøðuna í frágreiðing hjá Deloitte, sum danskir myndugleikar hava bílagt sum liður í at gera eitt sokallað “nabocheck”, so eru fleiri serdonsk krøv, ið verða mett til bága fyri kappingarførið hjá sjóvinnuni. Ein avleiðing av hesi frágreiðing er, at Søfartsstyrelsen miðvíst er farið undir at strika hesi krøv. Serdonsku krøvini eru í stóran mun eisini galdandi í føroyskari lóggávu, og Sjóvinnustýrið metir, at tað sum heild er ein fyrimunur fyri kappingarføri hjá føroysku sjóvinnuni at strika hesi krøv úr føroysku lóggávuni . Tó eru einstøk serdonsk krøv, ið Sjóvinnustýrið mælir til at varðveita. Nærri lýsing av hesum verður umrøtt niðanfyri undir lýsing av broytingunum í einstøku fráboðanunum.
Stutt lýsing av broytingunum í einstøku fráboðanunum:
Kunngerð frá Sjóvinnustýrinum um arbeiðsumhvørvið umborð á skipum (Fráboðan A)
Talan er um tvær smærri broytingar. Fyrra er ein dagføring av listanum av evnum, ið ung undir 18 ár ikki mugu arbeiða við umborð. Onnur broytingin snýr seg um um loyvi um, at frámerki kunnu vera á enskum, tá keypt verður innanfyri ES.
Kunngerð frá Sjóvnnustýrinum um byggikrøv og útgerðarkrøv o.a. (Fráboðan B)
Fráboðan B bleiv broytt tvær ferðir í 2017, ávikavist í juli og november. Við fyrru broytingini blivu fleiri serdonsk krøv strikað.
Sjóvinnustýrið mælir tó frá at strika kravið í kap. 1, regel 12-1, pkt i, ið krevur siglingarloyvi umborð á skipum, ið eru undir 500 BT. Orsøkin til, at Sjóvinnustýrið mælir til at varðveita hesa áseting er, at tað finnast fleiri óklassaði skip undir 500 BT. Siglingarloyvið er í hesum høpi eitt gott amboð, bæði hjá vinnuni og Sjóvinnustýrinum, at fáa skjótt og neyvt yvirlit yvir, hvørjar avmarkingar eru, og hvørji loyvisbrøv skulu verða í gildi umborð. Tó metir Sjóvinnustýrið, at til ber at strika kravið um siglingarloyvi fyri skip yvir 500 BT, tí hesi eru øll í klassa, og gjøgnum klassan er møguligt at halda neyvt yvirlit yvir, hvørjar avmarkingar skipini hava v.m.
Seinna broytingin eru dagføringar, sum liður í implementeringini av broytingum í MARPOL, annex VI, regla 22 A. Nýggju krøvini føra m.a. við sær krav at fráboða til IMO mongdina av olju, ið verður nýtt at flyta ávísa mongd av farmi ávíst strekki á skipum yvir 5000 BT. Í praksis verður tað uppgávan hjá klassafeløgunum at fráboða hesar upplýsingar til IMO.
Sí broytingar her.
Kunngerð frá Sjóvinnustýrinum um byggikrøv og útgerðarkøv o.a. til ferðamannaskip í innanoyggja sigling (Fráboðan D)
Broytingarnar snúgva seg í høvuðsheitum um at dagføra krøvini sambært ES-direktivinum, ið er implementerað við fráboðan D. Broytingarnar eru bara galdandi fyri nýggj skip.
Afturat hesum verður kravið um “bilagsmappe til opbevaring af synsrapporter” strikað í tráð við tær broytingarnar, ið tilsvarandi eru gjørdar í fráboðan B.
Viðmerkjast skal, at hetta væntandi er síðsta dagføring av fráboðan D, tí framyvir verður hetta økið regulera við “passagerskibs direktivet”. Aðrar viðkomandi ásetingar verða at finna í fráboðan B, umframt at Søfartsstyrelsen fer at gera ásetingar í smærri kunngerðum framyvir. Sí inngangin til skjal 2 í fráboðanini.
Kunngerð frá Sjóvinnustýrinum um byggikrøv og útgerð o.a. til fiskiskip (Fráboðan E)
Umframt samanskriving av longu galdandi reglum, er talan um tvær innihaldsligar broytingar. Fyrra innihaldsliga broytingin í hesum uppskoti er eitt serføroyskt krav, ið krevur, at øll fiskiskip eftir 1. januar 2019 ella til næsta millumliggjandi sýn ella høvuðssýn eftir hetta dato, hava eina eldávaringarskipan. Í kjalarvørrinum av m.a. eldsbrunanum umborð á Vesturland í 2017, metir Sjóvinnustýrið ikki, at tað er nøktandi, at fiskiskip, sum eru innflutt áðrenn 1. januar 2014, ikki hava nakað krav um eldávaringarskipanir umborð. Broytingin førir við sær, at øll verandi reiðarí, ið ikki hava eldávaringarskipanir um borð á skipum sínum sum er, skulu framyvir hava tað.
Tað ber tíverri ikki til at greina, júst hvussu nógv skip mugu fáa tílíkar skipanir umborð, tí fleiri reiðarí hava gjørt hetta av sínum eintingum, hóast einki lógarkrav hevur verið á økinum. Við nýggju ásetingini verður heimild ásett hjá Sjóvinnustýrinum at gera eina ítøkiliga meting um, hvussu hvørt einstakt skip best kann liva upp til krøvini. Orsøkin til hetta er, at fiskiskipini eru sera ymisk í aldri og innrætting, og tí ber ikki til at krevja ein og sama leist til øll skipini. Endamálið við heimildini er sostatt at finna eina rímiliga loysn fyri hvørt einstakt fiskiskip, so trygdin kann betrast mest møguligt uttan at seta órímiliga høg krøv til vavið av tílíkum skipanum.
Seinna broytingin inniber striking av kravinum at hava eina “bilagsmappe”. Talan er um eitt serdanskt krav, ið verður strikað.
Kunngerð frá Sjóvinnustýrinum um byggikrøv og útgerðarkrøv o.a. til smærri vinnufør (Fráboðan F)
Broytingarnar fevna um at strika kravið um “bilagsmappe”.
Afturat hesum verður kravið um at nýta løggildan undirveitara broytt, so til ber at nýta persón ella fyritøku, ið hevur kunnleika til umvælingina og kennir til teknisku krøvini. Við hesum, verða krøvini linkað til tann ella tey, ið skulu gera umvælingar um borð á smærri bátum. Tað kann vera torført at finna løggildan undirveitara til smærru bátarnar, tá hesir undirveitarar oftast fáast við størri skip. Við hesi broyting er endamálið at geva reiðarum við smærri bátum eina smidligari loysn at finna skikkaði fólk ella fyritøkur at gera umvælingar, uttan at hesi neyðturviliga eru løggildaði.
Sí broytingarnar her:


text:
Orð: Gunnar Hoydal
Lag: Annika Hoydal
Viðmerking: Yrktur í 1981.
1. Tú minsta land, nú ert tú aftur nær,
mín lítla váta ogn á heimsins klótu,
á rúmdarkletti ert tú minsta gjar,
eitt tinnuljós í døkkum hellugróti.
Tú rísur aftur fyri mær,
nú stígur ljóðið stórt av tínum fløtum,
nú rennur dýrd av vøtnum eftir tær,
og speglar sær í hesum fjaru gøtum.
2. Eg síggi fuglaljóð í morgunsól,
eg hoyri ull, sum grør á tungum seyði,
og lomb, sum leggja seg við brønan hól,
tá aldur savna leivdirnar av degi.
Tú rísur aftur fyri mær,
nú stígur ljóðið stórt av tínum fløtum,
eg síggi skin av sól í fremmant glar,
eg finni tína dýrd í hesum gøtum.
3. Nú stendur runuveitin sóljuvát,
og aftur reisist gras úr hvørjum spori,
á myrkum dýpi sært tú lítlan bát
og mann, sum dregur blankan fisk at borði
Tú rísur aftur fyri mær,
eg síggi tína slóð í hesum løtum,
eg síggi vatnið streyma eftir tær
og renna nýtt í hesum vilstu gøtum.
4. Nú køvir av, nú rekur ælið svart,
nú kemur gloymdur ótti undan kavi,
mítt váta land, tað hevur dýrd tín lært,
at ræðslan lýsir við á miðjum havi.
Tú rísur aftur fyri mær,
nú stígur glæman stór av tínum fløtum,
nú rennur ljós av vøtnum eftir tær,
og streymar skyggjandi í hesum gøtum.


text:
Eitt nýtt HON blað er útkomið og verður borið út í húsini í dag, og SukurSøtt er sjálvandi við..
(Tað má verða eitt tekin at bloggurin er settur við síðunar av so nógvum lekkrum sjokulátakøkum) MUMS!
Tað sum SukurSøtt bloggar um hesuferð er “Hvussu ávirkar veturin okkara sinnalag?”. Eg valdi júst hetta evnið, tí hetta er sera viðkomandi fyri nógv av okkum hesa árstíðina. “vetrar depressión” er nemliga blivin ein diagnostiserað sjúka og fleiri enn 20% av fólkatalinum í Danmark verða á eitt ella annað tíðspunkt í lívinum rakt av tunglyndi. Bloggurin hesuferð er kanska meira fakligur enn hann plagar at vera, men tað haldi eg eisini at tað skal verða pláss fyri viðhvørt. Eg havi sjálv upplivað at verða rakt av tunglyndi, so tað ger sjálvandi at eg haldi hetta verða enn meira áhugavert. Eisini havi eg funnið nøkur góð ráð til hvussu vit kunnu royna at fyribyrgja ella betra um vetrartunglyndi.
Í blaðnum hesuferð kanst tú lesa um Sunnevu Háberg Eysturstein sum prýður forsíðuna, sum í sjeyð ár hevur staðið handan bardiskin í “Sirkus”. Eisini er nógv annað áhugavert tilfar, millum annað hvussu tú sjálv kanst gera rammur til myndaveggin, ein nýggj feministisk teknirøð og heimakonsert við Lenu og Niklas.
Eisini er ein nýggj síða komin í blaðið, har fokus verður lagt á føroyskar instagrammarar, sum eru verdir at fylgja. Spennandi! Mær dámar so væl instagram og eg finni so nógvan íblástur har, so eg eri ordiliga spent uppá at fylgja hesum.
Blaðið er ókeypis, so tað er bara at hyggja í postkassan, so er lesitilfarið til drekkamunnin klárt. Eisini kanst tú keypa e-blaðið á heimasíðuni hjá sosialinum.
Hvat heldur tú um síðuna hjá SukurSøtt í blaðnum og um blaðið sum heild? Fyri at blaðið kann gerast enn betur vil eg fegin hoyra tína meining.
Góðan lesihug!
M&K


text:
Spennandi foreldrafundur kl. 19 týskvøldið 25. september í Skúlanum við Løkin Hondbóltsfelagið Tjaldur skipar í sambandi við komandi kappingarárið 2018/19 fyri spennandi foreldrafundi týskvøldið
Author: admin
Venjarin komin
Í gjárkvøldi var fundur í hølunum hjá Tjaldur, har nevnd og nýggi venjari hjá felagnum tosaðu saman um komandi kappingarár og løgdu út í
HONDBÓLTSFELAGIÐ TJALDUR SETT UNGDÓMSVENJARA
Hondbóltsfelagið Tjaldur úr Runavík hevur sett nýggjan ungdómsvenjara fyri kappingarárið 2018/2019. Talan er um 27 ára gamla Christoffer Valdemar Madsen, sum hevur drúgvar royndir
Aðalfundurin 2018
Aðalfundur verður í hølum felagsins hósdagin 24.mai 2018 kl 20:00. Skrá sambært lógum felagsins. Møtið fjølment. Hondbóltsfelagið Tjaldur
Nýggj fólk í nevnd
Í gjár var árligi aðalfundurin hjá Hondbóltsfelagnum Tjaldur. Fundurin var hildin í hølum felagsins í kjallaranum í ítróttarhøllini. Forkvinnan, Selinda í Heiðunum, greiddi frá
Aðalfundur 2017
Aðalfundur verður í hølum felagsins týsdagin 16.maj 2017 kl 19:30. Skrá sambært lógum felagsins. Møtið fjølment. Hondbóltsfelagið Tjaldur
Nýggj nevnd vald á aðalfundinum
Í kvøld var aðalfundurin hjá Hondbóltsfelagnum hjá Tjaldur í hølunum hjá Tjaldur. Undan fundinum var greitt, at Niels Peter Bech og Fróði Lassen ikki
Aðalfundur 2016
Aðalfundur verður í hølum felagsins mikudagin 25.maj 2016 kl 19:30. Skrá sambært lógum felagsins. Hondbóltsfelagið Tjaldur
Gleðilig jól
Nú er klárt at avgreiða luttøkugjaldið
Nú er klárt at gjalda luttøkugjaldið fyri veturin 2015/2016 Undir “Luttøkugjald” í vinstrusíðu, ber til at velja liðið sum tit spæla við. Tá tit


text:
Útfrá mátingunum vit gjørdu týsdagin við bondum á 10 metrar, so hava vit arbeitt víðari á einum korti av Kollafirði við lutfallinum 1:5000. Næmingar settu sentiterningar á kortið eftir vegnum ígjøgnum alla bygdina. Ein sentiterningur á kortinum svarar til 5
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Tann, sum gevur fyri at móttaka, hevur ikki givið.
Lucius Annaeus Seneca


text:
Í gjár var afturvendandi tiltakið "Opin skúli". Hetta er eitt tiltak, har næmingarnir vísa tað fram, sum teir hava gjørt í handaligu og kreativu lærugreinunum. Eisini vóru tónleika-, sang- og dansiframførslur.Í ár var evnisvikan, sum var um Kollafjørð, ein partur
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tann, sum gevur fyri at móttaka, hevur ikki givið.
Lucius Annaeus Seneca


text:
Fyritøkan ETV úr Norðragøtu hevur framleitt sjey el-talvur til smoltstøðina hjá Bakkafrosti í Klaksvík.
El-virkið ETV úr Norðagøtu hevur latið tær fyrstu av sjey el-talvum, sum verða gjørdar til smoltstøðina hjá Bakkafrosti í Klaksvík. Restin av talvunum standa nærum klárar at lata. Tað stendur á heimasíðuni hjá Eysturkommunu.
Arbeiðið er gjørt saman við RV Tøkni í Klaksvík. Farið var undir arbeiðið í 2017, og talvurnar innihalda 5 tons av kopari og skulu stýra øllum streyminum og neyðstreyminum til smoltstøðina. Tað sigst, at smoltstøðin er heimsins størsta smoltstøð, og hon verður 20.000 m2.
– Vit eru errin av hesum arbeiðinum, sigur Eyðun Hansen, stjóri á ETV við heimasíðuna hjá kommununi.
Á heimasíðuni stendur eisini, at El-talvuvirkið gjørt oman fyri 3000 el-talvur, síðan fyritøkan varð stovnað. Fyritøkan er við í fleiri stórum verkætlanum og mangan í tøttum samstarvi við aðrar el-fyritøkur.
Les meira her


text:
Villar plantur til matna
»Á landsbygd har eta tey sýrulegg og hvonn« og tað gera tey eisini á Noma – heimsins bestu matstovu...
Les greinina “Villar plantur til matna” (pdf-fíla, 481 kb), sum Sigga Rasmussen hevur skrivaði í Sosialinum 3. mai, sum partur av greinarøðini Vitan & Vísindi, sum Fróðskaparsetrið fyri tíðina hevur í Sosialinum.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Á, sum Panama er vakurt
Bókadeild Føroya Lærarafelags
"Tá ið tú hevur ein vin, so er einki at óttast fyri."
Tann lítla bjørnin og tann lítli tikarin eru bestu vinir, og tey ræðast einki, tí at tey eru ógvuliga sterk; sterkur sum ein tikari og sterk sum ein bjørn.
Í húsinum við ánna hava tey tað gott; Men ein dagin fara tey avstað at leita eftir Panama, dreymalandi sínum. Á leiðini uppliva tey mangt spennandi. Men hvar er Panama? Revurin, kúgvin og músin - tey hava ongantíð hoyrt um Panama, bara krákan hjálpir teimum fram á leið.
At enda finna tey tað, tey leita eftir.
Bókin hevur fingið Deutscher Jugendlitteraturpreis


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 18-01-2018
Landsskjalasavnið fer í jólafrí, tá latið verður aftur fríggjadagin 22. desember.
Stongt verður millum jól og nýggjár. Vegna bygnaðarbroytingar verða upplatingartíðirnar á lesistovuni avmarkaðar fyrsta ársfjórðing í 2018. Lesistovan verður tí bert opin mánadagar frá 13-16, byrjandi við mánadegnum 8. januar. Í hesum tíðarskeiði kunnu fyrispurningar tó, sum vanligt, sendast til fararch@savn.fo, og ringjast kann eisini á 340540. Frá mánadegnum 2. apríl 2018 verða upplatingartíðirnar aftur sum vant, tvs. gerandisdagar frá 13-16. Landsskjalasavnið ynskir øllum eini gleðilig jól og eitt gott nýggjár. Vinarliga Føroya Landsskjalasavn
Upplatingartíðir fyrsta ársfjórðing 2017
Fram til 1. apríl eru upplatingartíðirnar á lesistovuni á Landsskjalasavninum hesar:
Opið er allar gerandisdagar frá 13-16.
Um tú hevur ein fyrispurning til okkara, so ert tú hjartaliga vælkomin at ringja í upplatingartíðini á telefonnummar 340 540. Ein annar møguleiki er sjálvandi at senda fyrispurningin umvegis teldupostadressuna fararch@savn.fo.
Vinarliga
Landsskjalasavnið.
Lesistovu Tjóðskjalasavnsins finnur tú á V. U. Hammerhaimbsgøtu 11 í kjallaranum. Tað er í sama bygningi sum Heilsufrøðiliga Starvsstovan. Sama inngongd, men oman trappurnar.
Øll kunnu koma á lesistovu Tjóðskjalasavnsins at síggja og arbeiða við savnindum okkara, t.d. kirkjubókum, fólkateljingum, manningarlistum, journalum og øðrum. Tú skrivar teg inn, tá tú kemur og reglur eru fyri, hvussu skjølini skulu handfarast.
Meginreglan er, at tú sjálv/ur finnur, bíleggur og arbeiðir við teimum skjølum og protokollum, sum tær tørvar. Vit vegleiða teg sjálvsagt á rætta leið, um tørvur er á tí. Um drúgt kanningararbeiði skal gerast, taka vit pening fyri tað.
Flestu savnindini stava frá almennum stovnum, bæði lands- og ríkisstovnum og kommunum, men eisini eru privat søvn. Savnindini fevna um tíðina frá umleið 1300 til í dag og eru í vavi góðar 5 kilometrar. Vit hava somuleiðis kort og tekningar. Partar av skjølunum verða goymd á fjargoymslu og tí kann bíðitíð vera.
Øll savnindi eru ikki beinleiðis tøk fyri vitjandi, men koma undir serligar reglur um atgeingi. Í skjalasavnslógini eru ymsar ásetingar um, hvussu gomul savnindini skulu vera, áðrenn tey eru atgeingilig, og kunnu lænast á lesistovuna. Reglurnar eru millum annað gjørdar fyri at verja privatlívið hjá einstaklingum.
Vanligur atgeingisfreistirnar eru:
Vanlig skjøl 30 ár
Persónsmál 80 ár
Persónsmál kunnu til dømis vera kirkjubøkur, faðirskapsmál, starvsfólkamál, ættleiðing, fólkateljingar, rættarmál og so framvegis.
Tú kanst lesa meira um atgeingi og eisini taka niður umsóknina her.


text:
Nr. 124 11. september 2018
Kunngerð um at fyribyrgja dálking frá oljutangum
Við heimild í § 7, nr. 1 og 4, § 35, stk. 2, § 37, § 40, § 43, § 69 og § 72, stk. 3 og 4 í løgtingslóg nr. 134 frá 29. oktober 1988 um umhvørvisvernd, verður ásett:
Gildisøki
§ 1. Kunngerðin er galdandi fyri oljutangar í sethúsum og øðrum bygningum, bæði innandura og uttandura, sum rúma upp til 6.000 litrar og fyri íbundin rør.
Stk. 2. Kunngerðin er eisini galdandi fyri arbeiðstangar.
Allýsingar
§ 2. Í hesi kunngerð er:
1) Áfyllingarstað: staðið, har olja verður fylt á tangan.
2) Arbeiðstangi: tangi, sum er størri enn 450 litrar, sum verður brúktur fyribils, t.d. á byggiplássum.
3) Tippa: við eini fysiskari forðing tryggja, at ikki ber til at fylla olju á áfyllingarstaðið.
4) Einstreingjað rørskipan: skipan, har olja einans verður førd úr oljutanga til oljufýr.
5) Góðkendur tangi: oljutangi, sum brunamyndugleiki landsins hevur sniðgóðkent til nýtslu í Føroyum sbrt. kunngerð um eldfiman løg.
6) Veitari: tann, sum selur og fyllir olju á tangan.
7) Ovurfyllingarávaring: skipan, sum ávarar ímóti ovfylling av tanga.
Krøv til eigara
§ 3. Eigari av oljutanga skal tryggja, at:
1) Verandi tangi og rør lúka krøvini í § 6, og at tangin ikki elvir til dálking, sbrt. § 16.
2) Tangin verður uppsettur ella niðurgrivin sbrt. § 7.
3) Tangin verður skrásettur sbrt. § 10.
4) Tangin verður tikin úr nýtslu sbrt. § 9.
5) Tangin verður útskiftur sbrt. §§ 11-13.
6) Møgulig flyting fer fram sbrt. § 8.
Krøv til veitarar
§ 4. Veitarin hevur ábyrgd av, at áfyllingin fer rætt fram og ikki elvir til dálking, sbrt. § 16.
Stk. 2. Veitarin skal ansa eftir, at veitingarútbúnaðurin ikki hevur brek, og at tað ikki verður fylt meira á, enn tangin kann rúma.
Stk. 3. Veitari skal sýta fyri at fylla á tangar, har eyðsýndur vandi er fyri oljudálking og alt fyri eitt boða eigara frá hesum.
Stk. 4. Ikki er loyvt at fylla á tangar, fyrr enn eigarin hevur fingið nýtsluloyvi frá kommununi, sbrt. § 7, stk. 3.
Krøv til innflytarar og seljarar
§ 5. Tað er einans loyvt at innflyta og selja góðkendar oljutangar, sum hava tangaváttan, og sum eru týðiliga og varandi merktir við hesum upplýsingum:
1) Navn og bústaður hjá framleiðara.
2) Tangasnið og tangarúmd.
3) Framleiðslunummar og framleiðsluár.
4) Sniðgóðkenningarnummar.
Stk. 2. Tá oljutangi verður seldur ella latin víðari, skal tangaváttan fylgja við.
Oljutangar og rør
§ 6. Allir tangar skulu vera góðkendir.
Stk. 2. Rør, millum tanga og oljufýr, skulu vera forsvarliga gjørd, og allir tangar skulu verða íbundnir oljufýringina við einstreingjaðari rørskipan, sbrt. vegleiðing frá Arbeiðs- og brunaeftirlitinum.
Stk. 3. Allir tangar, nýggir sum gamlir, skulu hava útlufting og eina virknað ovurfyllingarávaring uttandura við áfyllingarstaðið.
Niðurgraving og uppseting av tanga
§ 7. Oljutangar skulu setast upp ella gravast niður sbrt. vegleiðing frá Arbeiðs- og brunaeftirlitinum.
Stk. 2. Eigari skal, í seinasta lagi tvær vikur innan arbeiðið, við at grava niður ella at seta upp, byrjar, boða kommununi frá ætlanini og lata inn tekning og onnur neyðug skjøl sbrt. vegleiðing.
Stk. 3. Tangar og rør skulu ikki tyrvast, fyrr enn eigarin hevur fingið nýtsluloyvi frá kommununi.
Flyting
§ 8. Verður oljutangi fluttur, skulu tangi og rørleiðingar tømast frammanundan.
Stk. 2. Kommunan skal hava fráboðan innan flyting.
Stk. 3. Fluttur tangi kann ikki takast í nýtslu, fyrr enn eigarin hevur fingið nýtsluloyvi frá kommununi.
Taka tanga úr nýtslu
§ 9. Oljutangi, sum verður tikin úr nýtslu endaliga, skal avriggast:
1) Tangi og rørleiðingar skulu tømast, og áfyllingarstaðið takast burtur.
2) Tangin skal takast niður ella gravast upp og latast góðkendum móttakara av burturkasti, sbr. tó stk. 2.
Stk. 2. Kommunan kann, eftir umsókn frá eigara, veita undantak frá stk. 1, nr. 2., um tað verður mett umhvørvisliga ráðiligt og rímiligt, tó treytað av, at tangin verður fyltur við sandi, og áfyllingarstaðið tipt.
Stk. 3. Tangi, sum fyribils verður tikin úr nýtslu, skal tippast.
Stk. 4. Eigari skal boða veitaranum og kommununi frá, í seinasta lagi 14 dagar innan tangi verður tikin úr nýtslu, fyribils ella endaliga.
Skráseting av tangum
§ 10. Kommunan skal skráseta allar oljutangar innan 1. januar 2022 sbrt. stk. 2.
Stk. 2. Upplýsingar um oljutangar, sum borgari skal lata kommununi í tann mun, tær eru tøkar:
1) Navn og bústað hjá framleiðara.
2) Tangasnið og tangarúmd.
3) Framleiðslunummar og framleiðsluár.
4) Sniðgóðkenningarnummar.
5) Um tangin hevur ovurfyllingarávaring.
6) Um rørskipanin er einstreingjað.
7) Staðseting av tanganum, t.d. í mun til bygning.
8) Byggialdur á húsinum.
Stk. 3. Kommuna kann geva borgara boð um at lata avrit av viðkomandi skjølum, t.d. tangaváttanini sbrt. § 5, stk. 1 og rokningini fyri tangan.
Stk. 4. Kommunan kann krevja aðrar upplýsingar enn tær, sum eru nevndar í stk. 2, um hetta verður mett neyðugt fyri at fyribyrgja dálking ella verja umhvørvið.
Tíðarfreistir fyri útskifting
§ 11. Tangar, sum standa yvir jørð, skulu takast úr nýtslu innan hesar freistir:
1) Góðkendir tangar, við tæringarverju innan, skulu takast úr nýtslu í seinasta lagi 40 ár eftir framleiðsluárið.
2) Aðrir stáltangar skulu takast úr nýtslu í seinasta lagi 30 ár eftir framleiðsluárið.
3) Tangar úr plasti ella øðrum tilfari enn stáli, skulu takast úr nýtslu í seinasta lagi 25 ár eftir framleiðsluárið, sbr. tó nr. 4.
4) Sniðgóðkendir tvíveggjaðir tangar úr plasti ella plasti, har uttari veggurin er úr stáli, skulu takast úr nýtslu í seinasta lagi 40 ár eftir framleiðsluárið.
Stk. 2. Aðrir góðkendir tangar, sum standa yvir jørð, skulu takast úr nýtslu í seinasta lagi 20 ár eftir framleiðsluárið.
§ 12. Niðurgrivnir tangar skulu takast úr nýtslu innan hesar freistir:
1) Góðkendir stáltangar, sum eru tæringarvardir innan og vardir við glasfipurstyrktum polyester ella aðrari góðkendari verju uttan, skulu takast úr nýtslu í seinasta lagi 50 ár eftir framleiðsluárið.
2) Góðkendir stáltangar, sum ikki eru tæringarvardir innan, men vardir við glasfipurstyrktum polyester ella aðrari góðkendari verju uttan, skulu takast úr nýtslu í seinasta lagi 40 ár eftir framleiðsluárið.
3) Plasttangar skulu takast úr nýtslu í seinasta lagi 45 ár eftir framleiðsluárið.
§ 13. Tangar við ókendum framleiðsluári ella tangar, sum ikki eru góðkendir ella hava ókenda konstruktión ella ókent tilfar, skulu takast úr nýtslu soleiðis:
1) Innan 1. januar 2024, um húsini eru bygd fram til og við 1960.
2) Innan 1. januar 2025, um húsini eru bygd í tíðarskeiðinum 1961-1980.
3) Innan 1. januar 2026, um húsini eru bygd í tíðarskeiðinum 1981-2000.
4) Innan 1. januar 2028, um húsini eru bygd eftir ár 2000.
§ 14. Í serligum føri kann kommuna leingja freistina fyri útskifting, eitt nú í økjum, har ætlan er um at hava felags hitaveiting.
Stk. 2. Freistin kann eisini leingjast við tíðarskeiði, sum svarar til tíðina, tað tekur at brenna tangan tóman.
Arbeiðstangar
§ 15. Ikki er loyvt at brúka arbeiðstanga, sum ikki er góðkendur av Arbeiðs- og brunaeftirlitinum.
Oljudálking
§ 16. Tann, sum varnast leka frá oljutanga ella rørleiðing ella vanda fyri hesum, skal alt fyri eitt boða eigara og sløkkiliðinum frá.
Stk. 2. Áfylling skal steðgast alt fyri eitt, um oljudálking er staðfest, ella vandi er fyri oljudálking.
Stk. 3. Um olja lekur úr tanga ella rørleiðing, skal eigarin beinanvegin tryggja, at átøk verða sett í verk at fyribyrgja dálking og boða sløkkiliðinum frá.
Stk. 4. Kommunan kann geva eigara ella veitara boð um at seta ávís tiltøk í verk, antin alt fyri eitt ella innan ávísa freist at fyribyrgja og avmarka dálking. Verða boðini ikki fylgd, kann kommunan fremja átøkini fyri eigarans ella veitarans rokning.
Stk. 5. Tann, ið eigur útbúnað, sum ikki lýkur krøv í hesi kunngerð og sum elvir til dálking, hevur ábyrgd av dálkingini, og skal gjalda fyri møguligt tilbúgvingararbeiði og uppruddingararbeiði.
Eftirlit og kæra
§ 17. Kommunan hevur eftirlit við, at reglurnar í hesi kunngerð verða hildnar.
Stk. 2. Kommunan kann geva eigara av tanga boð um, at ein tangi skal kannast, tømast, flytast, umvælast, takast úr nýtslu, gravast upp ella burturbeinast, um vandi er fyri dálking ella dálking er staðfest.
Stk. 3. Kommuna kann sýta veitara at fylla á tanga, har eyðsýndur vandi er fyri dálking.
Stk. 4. Kommuna kann geva eigara av tanga boð um at rudda burtur sand, grús og annað tilfari í lendinum, sum er dálkað av olju frá oljutanga.
§ 18. Avgerðir, tiknar av kommununi sbrt. hesi kunngerð, kunnu, innan 4 vikur, kærast til Umhvørvisstovuna.
Stk. 2. Avgerðir, tiknar av Umhvørvisstovuni sbrt. hesi kunngerð, kunnu ikki kærast til hægri fyrisitingarligan myndugleika.
Revsing og gildiskoma
§ 19. Við bót verður revsaður tann, sum ikki heldur §§ 4-9, ikki letur upplýsingar inn sbrt. § 10, stk. 2, ikki skiftir tangan út sbrt. freistum í §§ 11-13 og ikki heldur § 15 og § 16, stk. 1-3.
Stk. 2. Feløg og aðrir løgfrøðiligir persónar koma undir revsiábyrgd eftir reglunum í kapitli 5 í revsilógini.
§ 20. Hendan kunngerð kemur í gildi dagin eftir, at hon er kunngjørd.
Heilsu- og innlendismálaráðið, 11. september 2018
Sirið Stenberg (sign.)
landsstýrismaður
/ Turid Arge (sign.)


text:
Egyptiskir menn hava sex við sínum deyðu konum?
Eg veit ikki, um tit hava hoyrt tað, men her var herfyri ein internet gøla, um at Egyptaland skuldi smíða eina lóg, sum loyvdi monnum at sova við sínum deyðu konum upp til seks tímar eftir deyðan.
Hetta vakti stóran ans, tí tað sá út sum eitt so sólarklárt dømi um hvussu islamistisku politikararnir, sum hava fingið valdið í Egyptalandi fóru at undirtrykkja kvinnur.
Trupulleikin er bara tann, at tað sær ikki út, sum hetta passar. Eg havi leitað eftir eftirfarandi keldum til pástandin, men tílíkar finnast ikki. Hinvegin eru ein rúgva av bloggum, har høvundanir siga hetta ikki vera satt og vísa til manglandi próvtilfarið. Hesar bloggurnar eru væl at merkja Egyptalandsvinarligar, men tað, at tey siga hetta als ikki passar heldur enn at royna at forsvara lógina (tí tað kemur jú fram, um ein tílík lóg kemur ígjøgnum), fær meg at halda, at tey helst ikki lúgva.
Eftir øllum at døma er tað egyptiska svarið til Glenn Beck, sum hevur íspunnið hesa søgu. Maðurin eitur Tawfik Okasha, og er ífylgi Egyptian Chronicles ein, ið hatar islamistar og stuðlaði Mubarak (ella var í øllum førum ímóti revolutiónini). Vit vita øll, hvussu nógv lort typur sum Glenn Beck (og Daily Mail, sum fær æruna av at spreiða júst hendan slaturin í vesturheiminum) kunnu koma við, so tað undrar meg als ikki, at hesin hevur funnið uppá hetta.
Ikki fyri at lyfta nakran peikifingur, men eg haldi hetta er eitt klárt dømi um hvussu lætt tað kann vera at fella fyri tingum, sum ikki passa. Eg haldi vit kunnu síggja slíkt, og fáa okkara fordómar bekreftaðar. Onkur sær perversitetin í islam, onkur annar kvinnuniðurgerðing. Vit, sum gudloysingar, síggja kanska religión, sum forskrúvar alt. Tí er alneyðugt, at vit eftirkanna keldur og ongantíð lata okkum tøla av lygnum, sum passa til okkara fordómar.
Annars hevur Daily Mail antin broytt ella fjerna upprunaligu greinina, tí nú er bara hendan greinin at síggja.


text:
Stóra útgávukonsertin hjá Beinir verður hildin í Løkshøll í kvøld kl. 18.00. Og nú fyrra konsertin er útseld, og stórur eftirspurningur hevur verið eftir eykakonsert, er avgerð tikin um at hava eina konsert afturat kl. 20.30.
Møguleiki er at keypa atgongumerki til eykakonsertina á loksholl.fo og á kunningarstovuni í Runavík frá kl. 14.00 og við dyrnar frá kl. 17.00.
Nógv verður gjørt burturúr, so at konsertin verður ein stór uppliving bæði fyri børn og vaksin. Beinir fer á pallin saman við Kim Hansen, James Olsen, Jóhannes á Rógvu Joensen, Ólavi Øster, kórdreingjum og dansigentum.
Áðrenn øll hesi koma á pallin, sleppa vit at hoyra Kristinu Bærendsen og John Andersen hita upp.
Hetta er konsertin fyri øll – børn og foreldur, ommur og abbar, ung og gomul.
Kom við og hoyr sangirnar hjá Beinir um sápublørðuna, gott vinarlag, sól og summar, óskikkiligar systrar og mangt annað.
Atgongumerki á 100 krónur fáast í forsølu á loksholl.fo, á Kunningarstovuni í Runavík – og við dyrnar, men har kosta tey 120


text:
Nýggj føroyanevnd við Háskóla Íslands
Føroyanevndin við Háskóla Íslands er víðkað og hevur nú umboð úr øllum megindeildum. Aftan fyri hesa broyting liggur ynski um at økja samstarvið við føroyskar granskarar.
Samstarvsnevndirnar við Háskóla Íslands og Fróðskaparsetur Føroya fyrireika nú Frændafund 8, sum verður í Havn 24. og 25. august 2013 og fáast í løtuni við at leggja síðstu hond á lýsing og innbjóðingarskriv . Ráðstevnan verður fleirvísindalig við fyrilestrum um eina røð av ymiskum evnum. Serligur dentur verður tó lagdur á film og føroyskt ávikavist íslendskt mál náms- og frálæruvísindaliga.
Frændafundur hevur verið triðja hvørt ár síðan 1992, aðrahvørja ferð í Føroyum og aðrahvørja í Íslandi. Ráðstevnurit eru útkomin frá teimum sjey Frændafundunum, sí innihaldsyvirlit
Formaður í íslendsku nevndini hevur frá byrjan og til nú verið Ingi Sigurðsson, professari í søguvísindum. Nú hevur María A. Garðarsdóttir, adjunktur í íslendskum sum øðrum máli, tikið við formanssessi.
Nevndarlimirnir eru:
María A. Garðarsdóttir adjunktur, Deildin fyri íslendskt og mentan
Pétur Dam Leifsson dosentur, Løgfrøðideildin
Sif Einarsdóttir dosentur, Samfelags- og mannfrøðideildin
Logi Jónsson dosentur, Lívalisfrøðistovnurin
Guðrún Kristjánsdóttir professari, Sjúkrarøktarfrøðideildin
Auður Hauksdóttir dosentur, Deildin fyri fremmand mál, bókmentir og málvísindi
Hjalti Hugason professari, Gudfrøði- og átrúnaðarfrøðideildin
Amalía Bjørnsdóttir dosentur, Megindeildin fyri námsvísindi
Guðmundur Bjørn Kristmundsson dosentur, Megindeildin fyri námsvísindi
Guðmundur Gunnar Haraldsson Professari, Náttúruvísindadeildin
Anna Soffía Hauksdóttir professari, Ravmagns- og telduverkfrøðideild
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Vælkomin á heimasíðu okkara!
Fyri fyrstuferð í Føroyum er nú møguligt hjá barnakonum at koma til privata ultraljóðskanning. Snýðið bjóðar tryggleikaskanning, kynsskanning og 3D/4D skanning, og pláss er fyri at familja og/ella vinir kunnu vera við. Sí undir prísir fyri at síggja hvørjar skanningar, ið eru at fáa.
Um tit hava spurningar, eru tit altíð vælkomin at kontakta meg.
Vinarliga Bodil H. Heimustovu, Snýðið
Upplatingartíðir
Ynskir tú eina tíð, verður tú vinarliga biðin um at skriva ein teldupost á snydid.info@gmail.com ella á eini boð á facebooksíðuni Snýðið.
Gávubræv
Er kona, dama, vinkona, dóttir ella systir tín við barn ?
Snýðið bjóðar nú møguleikan at keypa gávubræv.
Ynskir tú eitt gávubræv, verður tú vinarliga biðin um at skriva ein teldupost til snydid.info@gmail.com ella skriva eini boð á facebooksíðuni Snýðið.


text:
Orð: Ókendur
Týtt: Petur Jacob Sigvardsen
Viðmerking: Týddur 10. februar 1976.
Heimsins lukku royndi eg at vinna mær,
ongan frið hon inn í hjarta mítt tó bar;
sál mín royndi frið at fá;
men hon mátti friðleys gá,
ja, eitt vónleyst myrkur yvir henni lá.
Men ein dag tey frelsuboð tá bórust mær:
Jesus pláss í himli tilgjørt hevur tær;
trúgv á Jesu frelsugerð,
– trúgvin frið í hjartað ber,
lat so Jesus vera alttítt lív í verð!
Hesin boðskapur mær var sum einglamál,
upp til Jesus steig ein tøkk í míni sál,
tí hann vildi ofra seg,
líða deyðan fyri meg,
opna syndarum ein sælan himnaveg.
Mær í hjartað Jesus alla lukku bar,
og á spurningar hann gevur fullgreitt svar.
Tá eg legði meg á knæ
og í sálarangist bað,
fekk eg frið, tí Jesus leið jú í mín stað.
Tú, sum enn ei kennir henda frelsarmann,
tak ímóti honum, hann teg frelsa kann!
Lukku gevur heimur ei,
hann bert villir teg av leið;
Jesus bert kann fylla alt títt æviskeið!


text:
Vit kunnu gera munin at minka um og forða fyri skaða umborð, tá skipið liggur inni.
Dømi um, hvat SKIPSVAKT umfatar:
• Ansað verður eftir, at skipið er væl bundið. Serlig atlit verða tikin í ringum veðri.
• Ansað verður eftir, at óviðkomandi fólk ikki eru umborð
• Ansað verður eftir, at skipið ikki tekur sjógv inn
• Ansað verður eftir ávaringum frá ávaringarskipanini umborð
• Ansað verður eftir eldi og eldsvandum
Ring á telefon +298 606060 og bílegg vakt til skipið, og vit átaka okkum ábyrgdina av at ansa skipinum. Eisini ber til at senda okkum ein teldupost á ansni@ansni.fo
Tú ger sjálv/ur av, um tú vilt hava fasta vakt ella vitjandi vakt.
Føst vakt er, tá okkara vaktarfólk er staðbundið umborð, og javnan gongur eftirlitstúrar á skipinum.
Vitjandi vakt er, tá okkara vaktarfólk koyrir framvið skipinum og javnan fer umborð og ger eftirlitstúrar.
Vit leggja dent á at veita eina so góða trygdartænastu, sum til ber, og seta okkum gjølla inn í ávaringarskipanir og onnur viðkomandi viðurskifti umborð.


text:
Juan Carlos
Juan Carlos I (ella Juan Carlos Alfonso Víctor María de Borbón y Borbón-Dos Sicilias) (føddur 5. januar 1938 í Rom í Italia) var kongur í Spania 1975-2014. Juan Carlos gjørdist sera væl umtóktur í Spania, tá hann gekk undan at geva landinum eina fólkaræðiliga stýrisskipan, eftir at einaræðisharrin Francisco Franco var deyður í 1975. Juan Carlos var so ovasti fyri spanska kongshúsinum í 39 ár. Spania hevur havt eina ógvusliga framgongd, síðani demokratiðið við Juan Carlos á odda, aftur varð sett á stovn eftir eina lemjandi tíð undir einaveldinum hjá Francisco Franco . Teir 17 landspartarnir, sum eisini í forðum hava verið sjálvstøðug kongaríki, fingu eitt slags sjálvstýri aftur. Carlos giftist í 1962 Sofia drotning, og saman eiga tey tvær døtur og núverandi kongin, Felipe.
Juan Carlos hevði stóra undirtøku í fólkinum, tá hann tók við valdinum eftir Francisco Franco, generali, sum var einaræðisharri. Men seinastu árini hava fleiri gølur rakt kongshúsið, og tí er undirtøkan minkað. Í 2012 fóru kongurin til Afrika at ferðast, samstundis sum Spania var í djúpari búskaparligari kreppu. Dóttir hansara, Cristina prinsessa, er eisini vavd upp í eina gølu um svik og mutur, og tað hevur gjørt umdømi hjá kongshúsinum uppaftur verri. Ein kanning í februar 2015 vísti, at 62 prosent av teimum spurdu søgdu, at 76 ára gamli Juan Carlos eigur at leggja frá sær og lata soninum trónuna.[1]


text:
Á kommunustýrisfundi 28. mai, var ársroknskapurin hjá Sjóvar kommunu
fyri 2017 viðgjørdur og samtyktur.
Inntøkur frá kommunuskatti og øðrum inntøkum vóru 46.525 tkr.
Rakstrarkostnaður íroknað rentur var til samans 36.068 tkr.
og íløgurnar vóru til samans 10.008 tkr.
Kommunan hevur niðurgoldið lánini við 3.541 tkr.
Rakstrarútreiðslurnar fordeila seg út á hesi økir:
Íløgur
Íløgurnar eru gjørdar á hesum økjum:
Nettoskuld
Nettoskuldin hjá Sjóvar kommunu var við árslok - 12.099 tkr
Kommunan hevur eina lániskuld á - 14.728 tkr.
Stuttfreistaða skuld á - 6.927 tkr.
Tøkan pening 4.067 tkr.
Útistandandi ogn 5.490 tkr.
síggj roknskapin her


text:
- Tíðindi, mentan og ítróttur
Tað skal vera bíligari at ferðast við húsvogni
Jógvan Skorheim í Sjálvstýrisflokkinum undrast á, at landsstýrismaðurin í samferðslumálum ætlar at lækka prísin fyri bussar við Smyrli, til tess at bøta um umstøðurnar hjá ferðavinnuni í Suðuroynni, og hví henda skipanin ikki eisini skal verða galdandi fyri ferðavinnuna aðrastaðni í landinum.
Jógvan Skorheim hevur tí sett Henriki Old, landsstýrismanni, ein grein 52 fyrispurning um málið.
Hann spyr, um ætlanin er at endurskoða ferðaseðlaprísin við Strandferðsluni fyri húsvognar og húsbilar.
Ferðing við húsvognum og húsbilum er nógv vaksin seinastu 10 árini. Sambært tølum hjá Akstovuni vóru 492 húsvognar og húsbilar skrásettir í 2015.
Eingin avsláttur
Jógvan Skorheim sigur, at sum støðan er, eru eingir møguleikar at fáa avsláttur við ferjum hjá strandferðsluni. Í Vágatunlinum og Norðoyatunlinum verður bara goldið fyri bilin, men ikki húsvognin.
Er endamálið at lækka prísin bara fyri bussar, sum verða fluttir við Smyrli, fyri at menna ferðavinnuna, hevði verið skilagott eisini at hugsað um húsvognar og húsbilar.
Og ein slík skipan eigur eisini at fevna um Sandoyar-, Kalsoyar- og Nólsoyarleiðina, sigur Jógvan Skorheim í viðmerkingunum til uppskotið.
Sí eisini


text:
Vinnunám arbeiðir í løtuni við at skipa fyri einum skeiði um útbjóðingarlógina og ABF06. Skeiðið verður eftir ætlan hildið yvir 2 dagar í viku 18.
Lýst verður nærri við skeiðinum um eina viku ella so, tá allir smálutir eru komnir uppá pláss. Á skeiðinum verður m.a. ein gjøgnumgongd av reglunum í útbjóðingarlógini og ABF06, og greitt verður frá hvat hesar merkja á gerandismáli. Kunnað verður eisini um dómar og avgerðir, sum hava tilknýti til útbjóðingarlógina og AB92, sum er grundarlagið fyri ABF06.
Skeiðleiðari verður Peter Andersen, sum er leiðandi løgfrøðingur hjá danska Handverksráðnum og fleiri ferðir áður hevur hildið skeið í Føroyum.


text:
Ungdómsnevndin hjá Havnar Bóltfelag hevur sett teir báar fittu og fryntligu Heðin Joensen og Ragnar Simonsen, sum høvuðsvenjarar hjá U8 dreingjum. Hetta eru dreingir sum eru føddi í árunum 2009 og 20010. Afturat teimum hava Pætur McLeod og Gordon Hansen
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Royndir gera tað møguligt fyri teg at kenna feilir aftur, næstu ferð tú gert teir.
Oscar Wilde


text:
Býráðsfundur 31. august 2006
1.
J. nr. 566 / 06/00610
Innkomin skriv um klagur/broytingar av gøtunøvnum á Skála, frá borgarum, sum hava fingið tillutað adressuna Skálavegur.
Tekn. Deild mælir til fylgjandi broytingar:
Skálavegur 219 broytast til Gamlivegur 32
Skálavegur 205 broytast til Gamlivegur 20
Skálavegur 199 til Gamlivegur 16
Skálavegur 215 til Gamlivegur 28
Skálavegur 201 til Gamlivegur 18
Skálavegur 185 til Gamlivegur 8
Skálavegur 227 til Gamlivegur 34
TD mælir til at halda fast við adressuna frá Skálvegi 211, og skjýtir upp at navnið á Barkhellu verður sett á húsini.
-Mentanarnevndin hevur á fundi 21/08-06 tikið undir við teknisku deild. Harafturat verður heitt á Teknisku deild um at kanna eftir, um ikki rættast er at restin av íbúgvunum fram við Gamlavegi eisini fáa adressuna Gamlivegur.
-Býráðið hevur á fundi 31/08-2006 samtykt at taka undir við mentanarnevndini.
2.
J. nr. 561 – 06/00566
Licititatión uppá Fjøruveg, Runavík og 2. viðgerð av eykajáttan til arbeiðið.
Ummæli frá Teknisku Deild:
14/07- 06 vóru tilboðini latin upp uppá liðugerð av parti av Fjøruvegi sum var útboðin í bundanari útbjóðing Bert Sp/f JHR Entreprenørar, Runavík góðu boð sum er áljóðandi kr. 669.500,00 u/mvg
TD mælir til at taka av tilboðnum áljóðandi kr. 669.500,00 u/mvg frá Sp/f JHR Entreprenørar.
-Tekniska nevnd hevur á fundi 22/08-06 mælt til at taka undir við tilráðing frá Tekn. deild.
-Fíggjarnevndin hevur á fundi 18/08-2006 mælt til at veita ein eykajáttan sum verður fíggjað úr gjaldføri kommununar.
-Býráðið hevur á fundi 31/08-2006 samtykt at taka undir við Teknisku nevnd og fíggjarnevndini.
3.
J. nr. 503 – 06/00464
Licitatión uppá útstykking á Skála
Ummæli frá Teknisku Deild:
14/07-06 vóru tilboðini latin upp til framhald av Sunnaru útstykkingini á Skála sum er bjóða út sum innboðin licititatión, og góðu hesir boð:
Sp/f TJH Entreprenørara, Skálafjørður og Sp/f JHR Entreprenørara, Saltangará
TD mælir til at taka av lægsta tilboðnum sum er frá Sp/f TJH Entreprenørara, Skálafjørður áljóðandi kr. 1.064.394,00 u/mvg.
-Tekniska nevnd hevur á fundi 22/08-06 mælt til at taka undir við tilráðing frá Tekn. deild.
-Býráðið hevur á fundi 31/08-2006 samtykt at taka undir við Teknisku nevnd.
4.
J. nr. 571 – 06/00617
Nýtt ruskpláss á Lambareiði
Ummæli frá Teknisku Deild:
Vísandi til avsettu fígging og vánaligu umstøðurnar á ruskplássinum, mælir TD til, sum fyrsta stig, at gerða hesi arbeiði :
1. Planerar og asfalterar nýggja øki á Lambareiði
2. Leggja neyðugar veitingar og frárenningar v.m til øki
3. Seta upp hegn og portur
4. Flyta verandi ruskpláss inn nýggja øki á Lambareiði at virka, meðan írestandi arbeiði við at gera
nýggja ruskplássið verður gjørt liðugt.
Mett verður at øki er so mikið stórt, at til ber at húsast har samstundis sum bygt verður.
Mælt verður til at kommunan sjálv ger arbeiðið.
-Tekniska nevnd hevur á fundi 22/08-06 mælt til at taka undir við tilráðingini frá Tekn. deild.
-Býráðið hevur á fundi 31/08-2006 samtykt at taka undir við Teknisku nevnd.
5.
J. nr. 130 – 06/00361
Ídnaðarøki í Skálafirði.
Ummæli frá Teknisku Deild:
Á fundi 24/05-06 samtykti Byggi- og býarskipanarnevndin at arbeiða víðari við málinum um ídnaðarøki í Skálafirði.
TD hevur gjørt eitt uppskot har grundstykkið er lagt upp á kotu uml. 5 m, og er grundstykki og atkomuvegurin víst á hjáløgdu tekning df. 16/06-06 við gulum liti. TD mælir til at gera hetta grundstykki.
-Byggi- og býarskipanarnevndin hevur á fundi 23/08-2006 mælt til at frábýta vísta stykki til TJH Entreprenørar.
-Býráðið hevur á fundi 31/08-2006 samtykt at taka undir við Byggi- og býarskipanarnevndini.
6.
J. nr. 352 – 2006/00656
Innbúgv til dagstovnin í Oyndarfirði.
Innkomin eru tvey tilboð uppá innbúgv og útileiku til dagstovnin í Oyndarfirði.
Ummæli frá Sosialu Deild:
Sosiala deild mælir til at taka av tilboðnum frá Blika, tí tað dygd og slag svarar beinleiðis til tað innbúgv sum er umbiðið.
Mælt verður til at játta 50.000 kr. av íløgukontoini til barnaansing.
-Sosiala nevnd hevur á fundi 17/08-06 mælt til at taka av tilboðnum frá Blika og bóka tað av íløgugkontoini til øking av barnanasingini.
-Býráðið hevur á fundi 31/08-2006 samtykt at taka undir við Sosialu nevnd.
7.
J. nr. 352 – 06/00536
Ætlanin hjá KFUM-skótunum at byggja skótahús, har møguleiki er hjá kommununi at leiga ein part til Frítíðaransing.
Ummæli frá Sosialu Deild:
Sosiala nevnd hevur móttikið uppskot til leigusáttmála millum skótarnar og kommununa.
-Sosiala nevnd hevur á fundi 17/08-06 mælt til at arbeiða víðari við uppskotinum út frá fíggjarliga karminum 237.600 kr. Tingast skal um treytirnar í leigusáttmálanum fyri at tryggja, at bygningurin er klárur 1. august 2007, og at kommunan kann halda áfram at leiga bygningin, fyri ein lægri kostnað, tá ið lánið er niðurgoldin.
-Býráðið hevur á fundi 31/08-2006 samtykt at taka undir við Sosialu nevnd.
8.
J. nr. 050 – 06/00599
Bumbuskýli (krígsminni) við Runavíkar skúla.
Ummæli frá Teknisku Deild:
Við tí í huga, at nokk eingi krígsminnir eru varðveitt í kommununi, sum kann lýsa hetta tíðarskeið, mælir TD til at bumbuskýlið verður varðveitt, antin við at tað verður innarbeitt í skúlaprojektið, ella verður flutt í annað stað.
-Byggi- og býarskipanarnevndin hevur á fundi 23/08-2006 mælt til at varðveita “bumbuskýlið” um hettar ikki stendur í vegin fyri skúlabyggingini og taka málið upp av nýggjum saman við kostnaðarmeting.
-Býráðið hevur á fundi 31/08-2006 samtykt at beina málið í Mentanarnevndina til viðgerðar.
9.
J. nr. 561 – 06/00700
Viðvikjandi landsvegi omanfyri Søldafjørð/Runavik.
-Byggi- og býarskipanarnevndin hevur á fundi 23/08-2006 mælt til at heita á umsitingin um at senda áheitan til Landsmynduleikarnar um at fáa gjørt ætlaða landsvegin omanfyri bygdirnar frá Søldarfirði og út til Runavíkar, soleiðis at hesin kann verða tøkur tá ætlaði undirsjóartunnilin er liðugur.
-Býráðið hevur á fundi 31/08-2006 samtykt at taka undir Byggi- og býarskipanarnevndina.
10.
J. nr. 006 – 06/00583
Hirtshals kommuna sigur vinarbýarstarvið upp grundað á kommunusamanlegging við Hjørring kommunu og sigur at Hjørring kommuna vil viðgera spurningin um hvussu verður við vinarbýarsamstarvi framyvir.
-Fíggjarnevndin hevur á fundi 18/08-2006 mælir til at halda áfram við vinarbýarsambandinum við Hjørring kommunu um tað er møguligt.
-Býráðið hevur á fundi 31/08-2006 samtykt at taka undir Fíggjarnevndini.
11.
J. nr. 111 – 06/00612
Toll- og Skattaráð Føroya biður um álit til umsókn um skattafrælsi frá Samkomuni Kelduni.
-Fíggjarnevndin hevur hevur á fundi 18/08-2006 mælt til at játta umsóknina frá Samkomuni Kelduni.
-Býráðið hevur á fundi 31/08-2006 samtykt at taka undir Fíggjarnevndini.
12.
J. nr. L 26c - 05/00037
Eykajáttan í sambandi við umbygging av skervhúsinum á Lambareiði til Ambulansatænastuna.
-Fíggjarnevndin mælir til at býráði játtar 760.000,00 kr til nýgerð/umvæling av hølum til Ambulansatænastuna.
-Býráðið hevur á fundi 31/08-2006 samtykt at taka undir Fíggjarnevndini.
13
J. nr. 502 – 05/00118
Í samband við at ein partur av C4-økinum á Skála, skal broytast til B-øki, er áheitan komin frá Hans J. Johannesen um møguleikan fyri at flyta skákvegin suður móti Gjógvará soleiðs at nýggja B-øki fær eitt betri skap.
Ummæli frá Teknisku Deild:
TD hevur gjørt eitt uppskot har vegurin er fluttur suður um Dalabø móti Gjógvará.
Vegurin tekur sera fast í lendi, og hava vit roynt við 3 fallum frá st. 770 til st. 1020 og eru fallini hesi:
80 0/00 gevur ein avgrevstur uppá 11 m st. 870, hetta er annars eitt gott fall.
100 0/00 gevur ein avgrevstur uppá 8,50 m st. 870, hetta er annars eitt brúkiligt fall.
120 0/00 gevur ein avgrevstur uppá 6 m st. 870, hetta er ov bratt.
Lendi sunnan fyri skákvegin og suður móti Dalabø er rímuliga gott byggilendi, men lendi vestan fyri Dalabø er vánaligt byggilendi.
TD mælir frá at flyta skákvegin, og mælir til at halda fast við verandi B-økir.
Hinvegin mælir TD til at hyggja nærri at broytingaruppskotinum á C4-økinum við tí fyri eyga at tillaga stykkið betur eftir umsøknini Hans Jacob.
-Byggi- og býarskipanarnevndinihevur á fundi 31/08-2006 mælt til at kanna møguleikarnar fyri at flyta skákvegin suður til gomlu gøtuna.
Eisini mælir nevndin til at broyta ein part av C4-økinum soleiðis, at eitt hóskandi B-øki verður lagt vestan fyri Sambýlið til 4 samanbygd hús.
-Býráðið hevur á fundi 31/8-2006 samtykt at taka undir við Byggi- og býarskipanarnevndini.
14.
J. nr. 130 – 06/00550
Broyting av býarplaninum sunnanfyri Eysturoyar Røktar- og Ellisheim.
-Byggi- og býarskipanarnevndin hevur á fundi 31/08-2006 mælt til at broyta býarplanin sunnanfyri Røktar- og Ellisheimið til B-øk.
-Býráðið hevur á fundi 31/8-2006 samtykt at taka undir við Byggi- og býarskipanarnevndini.


text:
Lýsing
Áhugavert starv sum løgfrøðingur er leyst at søkja á Dátueftirlitinum.
Uppgávur
Arbeiðsuppgávurnar eru fjølbroyttar og fevna um málsviðgerð, ráðgeving, kunning um lóggávuna á økinum, ummæli av lóggávu, eftirlitsarbeiðið, fyrireiking av málum at leggja fyri Dáturáðið og luttøku í norðurlendskum samstarvi á økinum.
Nógv samskifti er við almennar myndugleikar, privatar fyritøkur og borgarar, so umframt málsviðgerð, tekur løgfrøðingurin sær eisini av ráðgeving og kunning, eisini til fjølmiðlar, í hesum sambandi.
Talan er um fakliga mennandi og fjølbroytt starv, sum tú sjálv/sjálvur er við til at skipa og har møguleiki er fyri eftirútbúgving.
Faklig førleikakrøv
Umsøkjarar skulu hava løgfrøðiligt embætisprógv (cand.jur.). Lesandi, sum vænta at verða liðug í næstum, kunnu eisini søkja. Umsøkjari, sum umframt løgfrøðiligt embætisprógv, hevur royndir frá fjølmiðla- ella øðrum kunningaarbeiði, hevur fyrimun í sambandi við setanina av starvinum.
Persónlig førleikakrøv og royndir
Vit vænta, at tú kanst arbeiða sjálvstøðugt og miðvíst, hevur góð samstarvsevni, teldukunnleika og dugir væl at orða teg á føroyskum og enskum máli.
Løn og setanartreytir
Løn og setanartreytir eru sambært sáttmála millum Fíggjarmálaráðið og BLF.
Umsóknir
Umsóknir við prógvum, CV og møguligum viðmælum skulu verða okkum í hendi í seinasta lagi 22. juni 2018, og sendast til:
Dátueftirlitið
Postboks 300
FO-110 Tórshavn
ella á eydhild@dat.fo
Nærri upplýsingar um starvið kunnu fáast við at venda sær til Eyðhild Skaalum, stjóra, tlf. 599100. Starvið verður sett skjótast gjørligt.
Dátueftirlitið er ein óheftur fyrisitingarligur myndugleiki, sum vísir til Løgmansskrivstovuna. Dátueftirlitið er skipað við skrivstovu, sum tekur sær av dagligu uppgávunum á økinum og Dáturáði, sum tekur avgerð í prinsipellum málum og málum av stórum almennum týdningi. Á Dátueftirlitinum starvast 3 fólk og Dáturáðið er mannað við 3 limum.


text:
Um Univice
Univice bleiv stovnað í 2010 av Jóhan Henrik Olsen, Petur Jákup Petersen og Jógvan Andrias Debes. Virksemið bleiv riggað til í leigaðum hølum fyrstu árini, har høvðusdentur bleiv lagdur á arbeiði við rustfríðum til virkir og skip.
Virksemið vaks skjótt og longu eftir einum ári, var verkstaður og goymsla fult etablerað innan økið.
Í 2013 keypti Jóan Petur Frederiksberg seg inn í fyritøkuna, og eigaraviðurskiftini eru nú, at Jóhan Henrik Olsen, Jógvan Andrias Debes og Jóan Petur Frederiksberg eiga Univice.
Um ársskiftið 2012-13 keypti Univice kendu glasfiburbáta fyritøkuna AWI Boats í Runavík. Univice og AWI Boats húsast í dag í 1200 fermetra stóra bygninginum á Rókahavnini í Runavík, sum Univice keypti í samband við yvirtøkuna av AWI.
AWI Boats er elsta og best kenda navnið innan glasfiburbátaframleiðslu í Føroyum, og hevur AWI framleitt uml. 300 bátar, sum eru spjaddir um øll norðanlond. Síðan Univice keypti AWI, eru ikki minni enn 7 bátar framleiddir og seldir til Grønlands.
Í dag starvast 20-30 fólk í fyritøkuni. Høvðusvirksemið hjá Univice er enn innan framleiðsluútbúnað úr rustfríðum stáli til skip og virkir. Univice veitir eisini ráðgeving, tekning og projektering saman við eigarum og leiðarum hjá kundunum, í samband við framleiðslulinjur og arbeiðsgongdir á virkjum og skipsdekkum.


text:
19. mai 2015Nr. 56
Løgtingslóg um grind og annan smáhval, sum seinast broytt við løgtingslóg nr. 44 frá 6. mai 2016
(Grindalógin)
Fevnd og allýsingar
§ 1. Løgtingslógin er galdandi í øllum skeiðum, sum hoyra einum grindadrápi ella øðrum lógligum drápi av smáhvali til. Løgtingslógin ásetur heimildir, rættindi og skyldur teirra, sum við lóg og siðvenju hava myndugleika at fyriskipa grindadráp umframt rættindi og skyldur teirra, sum eru í grind á sjógvi og landi.
Stk. 2. Løgtingslógin er eisini galdandi fyri onnur, sum fremja gerðir ella inntriv, hvørs ætlan ella fylgja er, at grindadrápið verður órógvað, darvað ella forðað, ella sum við sínum óvirkni eru atvoldin til sama.
Stk. 3. 1) Reglurnar í stk. 1 og 2 eru eisini galdandi, tá grind verður merkt til vísindaligt endamál og ikki skal drepast.
Stk. 4. 1) Við hesi løgtingslóg eru ásettar heimildir hjá løgregluni og øðrum persónum við myndugleika at gera inntriv mótvegis persónum og lutum undir teirra ræði, sum verða brúktir at órógva, darva ella forða grindadrápi.
§ 2. 1) Sambært hesi løgtingslóg er loyvt at taka ella veiða grind og hesi smáhvalasløg:
1) Langbøkslutan grindahval, Globicephala melas.
2) Skjórutan springara, Lagenorhynchus acutus.
3) Kjafthvítan springara, Lagenorhynchus albirostris.
4) Hvessing, Tursiops truncatus.
Stk. 2. 1) Tað er loyvt at skjóta nísu, Phocoena phocoena.
Stk. 3. 1) Við grind og grindadráp skilst í hesi lóg tað virksemi, sum sambært lóg og siðvenju fer fram, tá grind er funnin, rikin, hildin til, merkt, skorin upp, skift og rovini burturbeind. Hugtakið fevnir í hesi lóggávu eisini um lógliga tøku og veiðu av teimum í stk. 1 nevndu smáhvalasløgum.
Stk. 4. 1) Landsstýrismaðurin kann í kunngerð áseta neyvari reglur um veiðu, veiðihátt, veiðiuppgerð, avmarking av veiðinøgd, friðingartíðir o.a. av teimum í stk. 1 og 2 nevndu hvalasløgum.
Grindaboð o.a.
§ 3. 1) Tá grind ella aðrir smáhvalir, tó ikki nísa, sum lógliga kunnu avlívast, eru funnin á sjóumveldinum ella innari, skulu grindaboð beinanvegin boðast sýslumanni, uttan mun til um grindin er sædd av fólki á báti ella skipi, í tyrlu ella flogfari ella fólki á landi.
Stk. 2. 1) Sjóøkið kring grindina er at rokna sum grindarakstrarøki ein fjórðing í allar ættir, og er undir løgdømi hjá sýslumanninum og grindaformonnunum. Harumframt kann sýslumaðurin gera av at lýsa øki á landi ella í loftrúminum yvir sum grindaøki.
Stk. 3. Sýslumaðurin kann lýsa eitt størri grindarakstrarøki, um hann metir tað vera neyðugt.
Stk. 4. 1) Ikki er loyvt at reka ella ávirka farleiðina hjá eini grind ella øðrum smáhvali við tí í hyggju at forða grindadrápi ella merking til vísindalig endamál, eisini í førum, har avgerðin at halda grindini til enn ikki er tikin, ella í førum, har sýslumaðurin hevur tikið avgerð um, at grindin ikki skal haldast til. Ikki er loyvt at seta upp skipanir, tað veri seg á landi, í havinum ella í loftrúmi, sum kunnu broyta atferð hjá hvali, uttan at landsstýrismaðurin frammanundan gevur loyvi til hetta.
Stk. 5. 1) Sýslumaðurin tekur, í samráð við grindaformenninar, avgerð um, til hvørja góðkenda hvalvág grindin skal rekast. Er ósemja um val av hvalvág, tekur sýslumaðurin endaligu avgerðina. Ikki er loyvt at reka grind til aðra hvalvág enn hana, sýslumaður hevur tikið avgerð um.
§ 4. Sýslumaðurin og grindaformenninir skulu syrgja fyri at brúka hóskandi samskiftisútgerð, so tað lættliga ber til at bera boð til allar bátar, sum taka lut í grindarakstrinum.
Stk. 2. Sýslumaðurin og grindaformenninir skulu eisini hava samskiftisútgerð, so til ber at samskifta við skip og bátar í økinum, sum ikki taka lut í grindarakstrinum.
Stk. 3. 1) Ber ikki til at halda grindini ella grindabólkunum til, kann sýslumaðurin taka avgerð um at reka eina grind ella bólkar av henni útaftur. Sýslumaðurin kann somuleiðis taka avgerð um at steðga einum drápi, tá tað gerst ov trongligt á hvalvágni, ella drápið steðgar upp. Tað, ið eftir er av grindini, skal tá rekast útaftur. Ikki er loyvt at halda áfram við drápi, sum sýslumaðurin hevur givið boð um at steðga.
Stk. 4. Landsstýrismaðurin kann í kunngerð áseta neyvari reglur um grindaboð, góðkendar hvalvágir og um heimildir og uppgávur hjá ávikavist sýslumonnum, grindaformonnum og finningarbátinum í sambandi við grind, heruppií heimildir at seta avmarkingar og forðingar fyri óviðkomandi, sum ikki taka virknan lut í grindadrápinum.
§ 5. Heimilaður at avlíva hval er persónur, sum er 16 ár ella eldri, og sum hevur luttikið á grindaskeiði við kunning um grindalóggávu, brúk av grindareiðskapi, drápshátt, staðfesting av deyðseyðkenni, og sum hevur fingið skeiðsprógv.
Stk. 2. Landsstýrismaðurin kann í kunngerð áseta neyvari reglur um grindareiðskap, góðkendar drápshættir, grindaskeið, frálærutilfar, skeiðsprógv o.tíl.
Merking, skifti, rudding o.a.
§ 6. Beinanvegin, grindin er deyð, skipar sýslumaðurin sjálvur ella saman við grindaformonnunum fyri
1) vaktarhaldi á sjógvi og landi, har vaktarfólk fáa vegleiðing um uppgávur, skyldur og heimildir teirra,
2) uppfisking og sleipi, so hvalirnir verða lagdir upp á bryggju ella annað hóskandi stað,
3) uppnevnan av óheftum metingarfólki at meta og merkja grindina.
Stk. 2. Landsstýrismaðurin kann í kunngerð áseta reglur um vaktarhald, uppfisking, meting og merking.
§ 7. Sýslumaðurin skiftir grindina og leggur út eftir siðvenju og galdandi reglum. Sama er, tá grind ikki verður skift í heimapartar, og hædd er tikin fyri afturhaldi av hvali til umbýti av sjúkum hvali umframt til rudding og burturbeining av grindarovum umframt til skaðaendurgjald. Landsstýrismaðurin kann í kunngerð áseta reglur um grindaumdømi, drápspartar, bátspartar, heimapartar, partahval o.tíl.
Stk. 2. Landsstýrismaðurin kann í kunngerð áseta reglur um samsýning í grindapørtum til finnara, vaktarhaldsfólk, metingarfólk, skaðasýnisfólk, grindaformenn, skiftishjálparfólk og sýslumenn.
Stk. 3. Sýslumaðurin er heimilaður at lata uppnevndum hjálparfólkum samsýning í grindapørtum eftir arbeiði og ábyrgd.
Stk. 4. Landsstýrismaðurin kann í kunngerð áseta reglur um handfaring av avlopi frá grindaskiftinum, heruppií um grindin kann latast ella seljast. Í kunngerðini kunnu reglur eitt nú ásetast um, til hvørjar bólkar av fólki, stovnar, felagsskapir ella tílíkt grind kann latast til, um góðkendar søluhættir, minsta og mesta prís, til hvønn seljast kann og ikki, umframt til hvørji endamál inntøkan kann brúkast.
§ 8. Kommunur, ið hava søkt landsstýrið um og fingið góðkent hvalvág, hava skyldu at tekna trygging fyri mannskaða, ið kann standast av grindadrápi. Landsstýrismaðurin kann áseta reglur um góðkenning, tryggingarskyldu hjá kommununum, uppgerð o.tíl.
Stk. 2. Sýslumanninum er heimilað at gera avtalu við kommunu um frammanundan at veita endurgjald fyri grindaskaða, mistan reiðskap og rudding. Grindaskaði skal fráboðast sýslumanninum í seinasta lagi eitt døgn aftaná drápið. Sýslumaðurin ger grindaskaðarnar upp og letur kommununi ella tryggingarveitaranum skaðafrágreiðing.
Stk. 3. Loyvt er kommunu at søkka grindarov o.a. í havið á einari leið, sum í minst møguligan mun ávirkar náttúru og umhvørvi, og har dýpið er stórt, útskiftingin góð, og har lítil vandi er fyri, at rovini darva øðrum virksemi í økinum.
Skilhaldsreglur
§ 9. Øll, sum eru í grind á sjógvi ella landi, hava skyldu at lýða áheitanir, fyriskipanir, boð og forboð frá sýslumanni, grindaformanni ella øðrum heimilaðum persóni, sum sambært hesi løgtingslóg ella kunngerð við heimild í hesi løgtingslóg ella aðrari lóg, hevur myndugleika at fyriskipa grindadrápi og at áseta skilhaldsreglur í hesum sambandi.
Stk. 2. Ásetingin í stk. 1 er samsvarandi galdandi fyri persónar, sum ikki taka lut í sjálvum grindadrápinum, men sum við gerðum ella óvirkni órógva, darva ella forða fyri, at grindadrápið kann ganga sína vanligu gongd.
Inntriv
§ 10. Løgreglan hevur sum uppgávu at verja fyri, at forðingar verða lagdar fyri grindadrápi, uttan mun til hvat skeið talan er um.
Stk. 2. Við tí í hyggju at verja fyri forðingum, sum nevnt í stk. 1, kann løgreglan fremja inntriv mótvegis tí ella teimum persónum, sum av góðum grundum væntast at vilja órógva einum grindadrápi. Løgreglan kann eitt nú:
1) geva boð,
2) gera likamligar kanningar av persónum og kanna klæði og lutir teirra í førum, tá viðkomandi verður hildin at hava lutir í varðveitslu, sum eru ætlaðir at órógva grindadrápið,
3) kanna øll flutningstól, sum viðkomandi hevur undir hond ella í varðveitslu, ella sum eru brúkt til flutning av viðkomandi í sambandi við tað grindadrápið, sum roynt verður at órógva, umframt
4) taka lutir frá persónum, heruppií øll sløg av flutningstólum, sum viðkomandi hevur undir hond ella í varðveitslu í sambandi við tað grindadrápið, sum roynt verður at órógva.
Stk. 3. Røkka minni víðfevnd inntriv, sum tey í stk. 2 nevndu, ikki til at verja fyri, at grindadrápið verður órógvað, kann løgreglan, um neyðugt, halda aftur tann ella teir persónar, ið ætla at órógva grindadrápið. Afturhaldið skal vera so stutt og hóvligt, sum til ber, og má í mestan mun ikki vara longri enn 12 tímar.
Stk. 4. Løgreglan kann, uttan rættarúrskurð, taka seg inn á ikki algongt øki, tá tað er neyðugt fyri at verja fyri órógv av grindadrápinum, sum nevnt í stk. 1.
§ 11. 2) Amboð, hjálpitól ella flutningsfør, sum verða brúkt at órógva, darva ella forða einum grindadrápi sambært § 9, skulu inndragast, uttan mun til hvør hevur ognarrættin, tá
1) brúkarin hevði ræðisrættin á amboðunum, hjálpitólunum ella flutningsførunum, og
2) brúkið av teimum er brot á § 9 í hesi løgtingslóg, ella reglur, ásettar við heimild í hesi løgtingslóg.
Stk. 2. 2) Reglurnar um inndrátt í borgarligu revsilógini eru annars galdandi.
Kæra
§ 12. Áheitanir, fyriskipanir, boð og forboð frá sýslumanni ella øðrum heimilaðum persóni eftir hesi løgtingslóg, ella reglum, ásettum við heimild í hesi løgtingslóg, kunnu ikki kærast til hægri fyrisitingarligan myndugleika.
Revsing
§ 13.3) 1) Er hægri revsing ikki ásett eftir aðrari lóggávu, verður við bót revsaður tann, sum brýtur § 3, stk. 4 og stk. 5, 3. pkt., § 4, stk. 3, 4. pkt., § 5, stk. 1, § 8, stk. 1 og 3 og § 9.
Stk. 2. Revsingin kann hækka til fongsul upp í 2 ár, um brotið er framt tilætlað ella av grovum ósketni, og um tað við brotinum er elvdur skaði á fólk, hval, umhvørvi ella lutbundin virði, ella har nærliggjandi vandi hevur verið fyri slíkum skaða. Revsingin kann somuleiðis hækka til fongsul upp í 2 ár í førum, har viðkomandi áður er revsaður fyri brot á grindalógina, ella í førum, har viðkomandi er skuldsettur fyri í sama viðfangi at hava framt fleiri brot á grindalógina, ella reglur, ásettar við heimild í grindalógini, hóast hvørt brotið sær annars hevði verið revsað sambært stk. 1. Revsingin kann harumframt hækka til fongsul upp í 2 ár í førum, har viðkomandi hevur eggjað til ella fyriskipað, at ein fjøld av fólki hevur tikið lut í hópbroti á grindalóggávuna.
Stk. 3. 1) Tá revsing verður ásett sambært stk. 1 og 2, skal tað metast sum herðandi umstøður, um brot eisini er framt á § 3, stk. 1 um fráboðanarskyldu.
Stk. 4. 1) Í reglum, sum eru ásettar við heimild í § 2, stk. 4, § 4, stk. 4, § 5, stk. 2, § 6, stk. 2, § 7, stk. 1, 2 og 4 og § 8, stk. 1 kunnu verða ásettar reglur um revsing við bót. Tað kann somuleiðis verða ásett, at revsingin kann hækka til fongsul upp í 2 ár undir samsvarandi umstøðum sum í stk. 2.
Stk. 5. 1) Løgfrøðiligir persónar verða revsaðir sambært 5. kapitli í revsilógini.
Stk. 6. 2) 1) Mál, sum verða viðgjørd eftir hesum reglum, ella eftir reglum, sum eru ásettar í kunngerð við heimild í hesum reglum, verða viðgjørd sum politimál. Tey í rættargangslógini nevndu tiltøk í kap. 68 um avhoyring, kap. 69 um handtøku, kap. 70 um varðhaldsfongsling, kap. 72 um at leggja hald á og kap. 73 um rannsakan kunnu nýtast í sama mun sum í statsadvokatmálum.
Gildiskoma og skiftisreglur
§ 14. Henda løgtingslóg kemur í gildi dagin eftir, at hon er kunngjørd.
Stk. 2. Samstundis verður § 3, nr. 10 í løgtingslóg nr. 9 frá 14. mars 1985 um vernd av dýrum, sum seinast broytt við løgtingslóg nr. 60 frá 30. mai 1990, strikað, og eitt “og” verður sett inn aftaná § 3, nr. 8 og áðrenn § 3, nr. 9, og seinna “og” í § 3, nr. 9 verður somuleiðis strikað.
Stk. 3. Kunngerð nr. 100 frá 5. juli 2013 um grind, sum broytt við kunngerð nr. 78 frá 10. juni 2014 verður verandi í gildi, til reglur, ásettar við heimild í hesi løgtingslóg, koma í staðin. Kunngerð nr. 19 frá 1. mars 1996 um undantak fyri friðing av hvali verður sett úr gildi.
Í Tinganesi, 19. mai 2015
Kaj Leo Holm Johannesen (sign.)
løgmaður
Lm. nr. 153/2014


text:
Seinastu 8 vikurnar hevur verið arbeitt við at gera økið innast á Oyrunum klárt til Bakkafrost, sum skal gera stórar aliringar á økinum.
Evni: Vágs Havn
Hav Nordic á Vági við aliútgerð
Í vikuskiftinum var Hav Nordic á Vági við útgerð til at gera aliringar.
Gamle Oksøy vitjaði á Vági
Í vikuskiftinum hevur norska museumsskipið Gamle Oksøy vitjað á Vági. Leygardagin og sunnudagin høvdu fólk høvið at vitja umborð. Gamle Oksøy leggur leiðina víðari mánadagin, tá kós verður sett ímóti Siglufjørðinum í Íslandi, har Nordisk Kystkultur Festival í 2018 verður hildin.
Museums-skipið Gamle Oksøy á Vág í vikuskiftinum
Leygarmorgun kemur norska museums-skipið Gamle Oksøy á Vág og verður í tí sambandi opið fyri almenninginum bæði leygardagin og sunnudagin.
Ocean Endeavour á Vági
Sunnudagin 24. juni var ferðamannaskipið Ocean Endeavour á Vági. Ocean Endeavour er 137 m. langt og hevur pláss fyri 300-450 ferðafólkum. Manningin telur 124 fólk.


text:
Tveir kroppar Tveir kroppar, andlit til andlit, eru stundum tvær aldur. Og náttin er eitt hav. Tveir kroppar, andlit til andlit, eru sum tveir steinar. Og náttin er ein oyðimørk. Tveir kroppar, andlit til andlit, eru sum tveir knívar. Og í náttini neistafok. Tveir kroppar, andlit til andlit, eru tveir nykbrandar […]
Týsmorgunin gjørdi eg meg kláran at fara út á Landssjúkrahúsið, har eg skuldi leggjast undir skurð klokkan níggju. Havi í longri tíð stríðst við gallherðindi. Ikki tí, eg eri illsintur, sum vanligt er at siga um fólk og fæ, ið hava trupulleikar við gallinum. Helst koma herðindini, tí at eg ikki havi lært meg […]
Tann 22. september fyri seks árum síðani, var Tjóðpallur Føroya karmur um eitt nýtt tíðarrit – eitt skaldskaparrit við góðum skaldskapi á føroyskum máli. Tað kvøldið føddist Vencil. Síðani tá eru komnir 11 Venclar, sum tilsamans fylla 1039 síður. Á hesum síðum eru nærum øll tekstasløg umboðað. Har eru yrkingar, ritroyndir, stuttsøgur, stutt-stuttsøgur, leikir og […]
Í gjar, 21. september, fekk kanska størsti núlivandi rithøvundur Føroya virðisløn M.A. Jacobsens fyri fagrar bókmentir. At kalla hansara bókmentir fagrar er at spotta verkini, Jóanes hevur skrivað. Tær eru alt annað enn fagrar. Tær eru skitnar, ópoleraðar, pulerandi, fúlar, ómennsikjaliga menniskjaligar, fólksligar og eg kann halda fram til í morgin. Tí er Jóanes helst […]
Aftur í ár hevur hava fýra listafólk fingið heiðursløn. M. A. Jacobsens. Í ár fekkl Jóanes Nielsen virðisløn M.A. Jacobsens fyri fagrar bókmentir, barnamentanarheiðursløn Tórshavnar býráðs 2012 varð handað til Hjørdis Johansen, virðislønin fyri yrkisbókmentir varð handað Eivind Weyhe, og virðislønin fyri mentanaravrik varð latin Jens-Kjeld Jensen. Jóanesi Nielsen fekk virðislønina fyri stóru skaldsøguna Brahmadellarnir frá […]
Kegl Vit keglaðust Eina eg vendi mær frá hennara kæra andliti tínæst óttaðist eg deyðan Grace Paley Oddfríður Marni Rasmussen týddi
Nógv menniskju eru ikki fyri sartar sálir. Tey eru fremst í rokanum, tá ið tey eru á lívi, og eg ivist ikki eina løtu í, at tey eru fremst í rokanum, har tey fara, tá ið lívið setur tey til viks. Eitt slíkt menniskja var Emil Juul Thomsen. Var tað ikki fyri hann, vóru vit […]
Kennir tú tað, at tú hevur lisið um eina bók í ørðum bókum, og tú hevur lisið á netinum um bókina, og tú kennir nógv úr bókini, og tú veit, hvussu hon er vorðin til, hvat hon er um, men bókina sjálva hevur tú ikki fingið fatur á? Eg visti tað! Tú kennir eisini til […]


text:
Eg mungi altíð eftir onkrum svansi í vikuskiftinum. Kips og dipp er bara proppað við so nógvum feitti, at tað svarar til alt tú skalt eta í gjøgnum ein heilan dag!
Náhh men her nakað tú kanst royna í staðin.
Einfalt og lekkurt við einans tveimum ymiskum vørum:
Gularøtur og parmesan ost.
Um tú hevur hug til kips ella okkurt annað feitt, so er hetta væl sunnari og smakkar sera væl.
Hetta smakkar nakað sum kips, og kann tískil saktans brúkast í staðin fyri.
Set ovnin á 170 stig. Skrella gularøturnar og sker tær í tunnar álar. Legg gularøturnar á ein ein plátu við bakapappíri. Koyr eitt lítið sindur av olju omanyvir og stroy síðani parmesanostin omanyvir. Baka nú mitt í ovninum í umleið 30-40 minuttir, ella til gularøturnar eru blivnar eitt sindur bleytar.
Hetta var alt!
Tadaaaa, leskiligt snack til vikuskiftið, og so nýtist tú ikki at hava so ringa samvitsku eftir at hava etið tað.
Peeeerfekt!
Havi eitt deiligt kvøld.
M&K


text:
Orð: Edvard Lützen
Lag: Vísulag (Fruntatáttur)
Viðmerking: Yrktur til veitslu í Føroyingafelag 26. februar 1881.
1. Eina so vil eg vísuna kvøða,
ikki um framtíðar ljósa hop,
men til tey minni frá barnaárum
latum okkum gera eitt lítið lop.
2. Minnist tú, bróðir, teir piltarnar lítlar,
sum beistaðust úti við klássu um fót?
Tó kroppurin ofta var skirvisligur,
fattaðist teimum ei hjarta og mót.
3. Trongt var at siga í stovuni inni;
út mátti piltur, hann visti ei hví;
úti við brimið og fossadunið
grunar hann fyrstu ferð lívsins stríð.
4. Ruskuta veðrið kætið ei drepur,
stuttleika finnur hann, hvar ið hann kann,
stórt er ei neyðugt til hansara lukku,
at fegnast við lítlum tað lærdi hann.
5. Ljós eru minnini, lat tey ei slókna!
lýsa tey skulu sum stjørnan so klár;
minnast á mást tú, at gamal maður
gleðist við minni frá ungdómsins vár’.


text:
Hóskvøldið 17. Juli 2014 klokkan 19.00 verður møguleiki at síggja Project Ásgar í Runavík. Ásbjørn Berthelsen og Holgar Johannesen framføra sum Project Ásgar í tí eyðkenda kampingvogninum, sum hóskvøldið fer at standa á økinum við gulu smiðju. Project Ásgar er gyklaundirhald, sum fyrst og fremst er ætlað vaksnum.
Vælkomin í magiska kampingvognin hóskvøldið!
16.07.2014
PROJECT ÁSGAR Í RUNAVÍK
Hóskvøldið 17. Juli 2014 klokkan 19.00 verður møguleiki at síggja Project Ásgar í Runavík. Ásbjørn Berthelsen og Holgar Johannesen framføra sum Project Ásgar í tí eyðkenda kampingvogninum, sum hóskvøldið fer at standa á økinum við gulu smiðju. Project Ásgar er gyklaundirhald, sum fyrst og fremst er ætlað vaksnum.


text:
Áki Bertholdsen 12.01.2018 (16:24)
Semingsmaðurin: Tað kann taka fleiri dagar
– Hetta kann taka fleiri dagar.
Tað sigur Terji Sigurðsson, semingsmaður í lønarósemjuni ímillum Pedagogfelagið øðrumegin, og Fíggjarmálaráðið, FMR, og Kommunala Arbeiðsgevarafelagið, KAF, hinumegin.
Pedagogarnir hava ikki verið til arbeiðis í meiri enn ein mánað og higartil eru tvær semingsroyndir miseydnaðar. Men seinnapartin í dag fóru tey so undir enn eina roynd at fáa enda á ósemjuni.
Terje Sigurðsson sigur, at hann bað FMR og KAF koma á fund beint eftir døgverða í dag, og seinni sendi hann so eisini boð eftir Pedagogfelagnum. Og eftir at hava tosað við partarnar hvør sær, hevur hann gjørt av at royna semju enn eina ferð.
Men hann ásannar samstundis, at hann hevur ikki stórt annað at hava eina vón um semju í, enn sítt vanliga bjartskygni, tí tað er ikki komið nakað beinleiðis fram í dag, sum bendir á, at partarnir eru við at nærkast.
Og hann sigur, at enn eru tey ikki nær í námind av einum semingsuppskotið, tí hann heldur, at hetta samráðingarumfarið kann verða drúgt.
– Hetta kann vara í fleiri dagar, sigur semingsmaðurin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Nýggjársrenning og ítróttarguðstænasta nýggjársdag
mentan31-12-2017 - 15:28 - Jóanis Nielsen
Sum siður er, skipar ítróttarfelagið Frælsi fyri árligu nýggjársrenningini 1. januar 2018. Í ár verður runnið og gingið frá Sandavágs kirkju til Miðvágs kirkju.
Nýggjársrenningin er eitt afturvendandi tiltak, sum skipað hevur verið fyri í nøkur ár, har skift verður at ganga og renna ímillum kirkjurnar í oynni. Nýggjársrenningin og ítróttarguðdsænastan er ein góð byrjan uppá nýggja árið, at røra seg og fáa kropsliga og andaliga føði.
Ítróttarguðstænastan verður í ár í Miðvágs kirkju, har Henning Bøgesvang prestur prædikar.
Byrja verður við Sandavágs kirkju kl. 14.00 og ítróttarguðstænastan verður kl. 15.30.
Tá komið er á mál við Miðvágs kirkju, verður møguligt at skifta í kirkjukjallarinum, og við stuðli frá FK verður bjóða uppá frukt, vatn og saft.
Tað er kalt úti, so viðmælt verður at vera væl ílatin og at vera í endurskinsvesti.
Øll, stór og smá, ung og eldri, eru hjartaliga vælkomin til guðstænastu, eisini tey sum ikki íðka ítrótt!
Við ítróttar- og nýggjárskvøðu
Nevndin í Frælsi og prestarnir í Vágum


text:
Hallur av Rana
22.10.2014 - 20:21
Tíðindi > Samfelag & Politikkur > Almannaverk og sosiala økið
Nógv rumbul hevur síðsti dagarnar verið um eitt grannalag í Havn, ið skal hava savna undirskriftir saman sum mótmæli móti ætlanum hjá Bústøðum at leiga íbúðir út til Almannastovuna, ið skuldi leigast til sálarsjúk.
Men sambært Útvarpinum í dag, so er ivamál um tað nakrantíð hevur verið ein undirskriftainnsavnan í grannalagnum, sum nú hevur finigð eitt serstakliga ringt orð á seg vegna alla neiliga umtaluna tað hevur fingið, bæði í fjølmiðlum, løgtinginum og millum manna.
Í dag hevur ungmannafelagið hjá Javnaðarflokkinum, Sosialistisk Ung, so eisini kasta seg inn í kjakið.
Tey skriva í lesarabrævi í dag at:
- Øll menniskju hava rætt til eitt virðiligt lív - tað leggur lógarverk okkara í øllum førum upp til. Men ein kann loyva sær at ivast í, um hetta sæst aftur í veruleikanum, tá fólk kenna seg noydd til at reka fýra ung fólk við sálarligum avbjóðingum úr einum grannalagi.
Tey føra víðari fram, at orsøkin handan hendan illviljan, allarhelst er manglandi kunning frá samfelagnum, ið ger at ávísir samfelagsbólkar verða tabuiseraðir.
Síðani skriva tey:
- Hvat er sálarsjúka? Tað kann vera, tá ein persónur er vorðin óarbeiðsførur við strongd. Tað kann vera ein persónur, ið aftaná ferðsluvanlukku hevur angist, og tað kann vera ein persónur, ið aftaná skúlagongd við nógvari happing hevur tunglyndi.
- Nógvir fordómar eru knýttir at sálarsjúku, og hetta tabu ger, at fólk kunnu hava ilt við at umgangast sálarsjúk. Vit halda næstan, at sálarsjúka smittar, at tey kunnu vera vandamikil ella at tey gera, at tað verður keðiligt at búgva í grannalagnum - men hetta passar ikki. Tað finst einki grannalag í Føroyum, sum ikki longu hevur fólk við sálarligum avbjóðingum – og allar oftast eru hesi fólkini væl dámd, og fólk í grannalagnum eru glað fyri at hava tey har.
At enda vóna tey í SU, at møguligt verður at lata upp fyri vitanina um sálarsjúk, so føroyingar síggja, at tað er einki at óttast.
- Vit í Sosialistisk Ung meta, at óttin fyri tí ókenda er veruligi trupulleikin. Hóast vitanin innan psykiatriina er tvífaldað seinastu 20 árini, er vitanin millum fólk rættiliga avmarkað, og av tí sama eru fordómarnir nógvir. Vit eiga at lata upp fyri vitanini, gera ein enda á fordómunum og virða ymiskleikan. Gera vit tað, verða Føroyar eitt betri stað fyri øll!
- Tað at ein hevur sálarligar avbjóðingar ella er sálarsjúkur, merkir ikki, at ein er sjúkan. Ein er fyrst og fremst eitt menniskja sum øll onnur. Allir teir føroyingar, ið eru sálarliga avbjóðaðir, eru vinfólk, børn, foreldur og systkin hjá okkum, skrivar SU í tíðindaskrivið í dag.
Alt lesarabrævið kann lesast á lesarin.fo ella við at trýsta á her


text:
Café Cito og Sjógæti hava latið upp café og fiskahandil á Heiðavegi 51. Opið er hvønn dag frá kl. 10 til 21. Her fæst smyrjibreyð, kaffi, køkur, dessert o. a.
2 ferðir um vikuna fæst ferskur fiskur og hvønn dag eru alskyns sløg av frystum fiski at fáa.
13.03.2014
Nýggj Café og Fiskahandi latið upp í Runavík
Café Cito og Sjógæti hava latið upp café og fiskahandil á Heiðavegi 51. Opið er hvønn dag frá kl. 10 til 21. Her fæst smyrjibreyð, kaffi, køkur, dessert o. a.
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Seturskjak november
Evnið fyri komandi Seturskjakið er "Førenskt. Mál og málnýtsla í Føroyum."
Hesuferð er tað Føroyamálsdeildin, ið skipar fyri og leggja tey afturat evninum fyri kvøldið, at “heldur enn føroyskt mál, fara vit at skifta orð um mál í Føroyum, tí nógv ymisk mál verða brúkt í føroyska samfelagnum, og enskt ávirkar í størri og størri mun málnýtsluna, serliga millum ung”.
Tiltakið er ætlað sum kjakkvøld, har fólkið fær høvi til at hoyra meira um evnið og at spyrja nærri um hetta. Hetta verður gjørt soleiðis, at fakfólk hava stuttar framløgur um vald evnir sum síðani vera viðgjørd við eitt pallborð, sum leggur afturat hesum og sum so aftur leggur upp til eitt kjak, har áhoyrarar eisini luttaka. Kjakið verður stýrt av orðstýrara
Kongshøll gevur góðar karmar, eisini til tílík tiltøk, og bjóða vit øllum at verða hjartaliga vælkomin á gátt hóskvøldið 8. november. Byrjað verður kl. 19:30 og tiltakið endar kl. 21:00. Vit bjóða kaffi/te/vatn og smákøkur.
Fróðskaparsetur Føroya


text:
Klaksvík: Kommunan arbeiðir við útstykking á Fossum
politikkur04-05-2018 - 17:08 - Jóanis Nielsen
Býráðið samtykti í gjárkvøldið at fremja byggibúningararbeiði í samband við útstykkingina á Fossum.
Fólkavøksturin ber í sær stóran eftirspurning á bústaðarmarknaðinum, og tí arbeiðir kommunan í løtuni við at gera nýggj grundstykki tøk á Fossum. Men áðrenn farið verður undir at stykkja út, skal ymiskt byggibúningararbeiði fremjast í økinum, sum samstundis skal betra um ferðslutrygdina. Eitt nú er talan um gongubreytir og ein grótgarð, sum skal stuðla síðuvegnum til nøkur av húsunum Niðan Horn.
Formaðurin í Umhvørvis- og býarskipanarnevndini, Kristian Eli Zachariasen fegnast um, at trygdarfremjandi arbeiðið Niðan Horn nú verður framt.
- Vit hava longi arbeitt við ætlanini um nýggja býlingin á Fossum, men neyðugt er fyrst at fáa trygdina í ordan Niðan Horn, og tað gleði eg meg til, at vit nú fara í gongd við, sigur Kristian Eli Zachariasen.
GONGUBREYTIR OG GRÓTGARÐUR
Arbeiðið fevnir fyrst og fremst um at gera ein grótgarð at stuðla undir síðuvegnum, sum er atkomuvegur Niðan Horn 20-28, og harumframt at gera gongubreytir frammi við fyrsta partinum av vegnum, har fleiri nýggj sethús eru. Sostatt er talan bæði um trygdarfremjandi arbeiði, sum samstundis fríðkar um økið og ger kringumstøðurnar betri í hesum lutfalsliga nýggja býlinginum.
- Tað hevur alstóran týdning fyri okkum, at arbeiði, sum verður sett í gongd, eisini verður gjørt liðugt og snøgt avgreitt. Í hesum førinum hava bæði grótgarður og gongubreytir latið bíða ivaleysa longi eftir sær, so tað er heilt fantastiskt, at málið nú endaliga er samtykt, sigur Kristian Eli Zachariasen.
Kostnaðurin fyri arbeiðið er uml. 1,3 mió. kr., og arbeiðið er samstundis liður í fyrireikandi arbeiðnum til útstykkingina á Fossum, sum arbeitt hevur verið við alla hesa býráðssetuna. Í fyrstu atløgu fevnir útstykkingin um nakað omanfyri 30 nýggj grundstykkir til sethús, og verkætlanin er løgd soleiðis til rættis, at møguleiki eisini er fyri at útvega fleiri grundstykkir seinni.


text:
Ari av Rana
12.01.2018 - 15:01
Mentan > Heilsa & Umhvørvi > Heilsa & Vælvera
Fundamentið til Føroya størsta gosbað er klárt, og sæst í nýggja vælverudeplinum í Svimjihøllini í Klaksvík. Tað skrivar Klaksvíkar kommuna á heimasíðu síni.
Sáttmáli millum kommununa og arbeiðstakaranumum at gera vælverudepil varð skrivað undir í november, og arbeiðið gongur væl.
Sunnanfyri høllina verður gjørt klárt til uttandurapartin av vælverudeplinum, og innandura fyllir fundamentið til gosbaðið ein trivaligan part av gólvinum.
Í gosbaðnum verður ivaleyst av plássi til eini 15-20 vælvaksin fólk, og hetta ger tað til eitt hitt størsta av sínum slag í Evropa.
Umframt gosbað og uttanduraøkið, fer vælverudepilin eisini at rúma dampbað, infrareyðari saunu og góðum brúsuumstøðum.
Vælverudepilin verður eftir ætlan tikin í nýtslu í summar, skrivar Klaksvíkar kommuna.


text:
Georgius
Gerorgius (eisini Sankta Georg (Sankta Jørundur?), danskt Sankt Jørgen), († uml. 275 – 280 Lydda (ella Kappadokia) - * 23. apríl 303 í Nicomedia, Bithynia í núverandi Turkalandi, var ein rómverskur hermaður ið gjørdist kristin pínslarváttur undir forfylgingum keisara Diocletians.
Georgius og drekin[rætta | rætta wikitekst]
Søgnin um Sankta Georg og drekan, finst í fleiri útgávum. Hon kom til Vestureuropa við krossfararum ið komu heimaftur úr heilaga landinum.
Ein av hesum søgnum sigur frá, at Georgius bjargaði staðnum "Silene" í Libya undan einum dreka. Í staðnum var ein hylur til støddar sum vatn, har ein sóttarberandi dreki dvøldist og hesin drekin eitraði alt umhvørvið. Til tess at tekkjast drekanum plagdi fólkið í Silene at fóðra hann við tveimum seyðum um dagin, og væntaði teim seyður, fóðraðu tey hann við teirra egnu børnum, útvald við lutakasti. Einaferð fall lutakastið á dóttur kongs, sum ið nøkrum søguútgávum verður rópt "Sabra". Kongsdótturin varð leidd til vatnið íklødd sum brúður, at verða føði drekans. Í hesi stund reið Georgius framvið vatninum, kongsdóttirin bað hann flýggja, men hann noktaði. Tá drekin kom upp úr vatninum, risti Georgius fyri sær kross og bjóðaði drekanum av, sitandi á rossabaki. Georgius særdi drekan og bað prinsessuna binda belti um hálsin á honum. Tá prinsessan so gjørdi, fylgdi drekin henni eins og var hann seyður. Georgius og prinsessan leiddu drekan inn í staðin Silene og fólk blivu ræslusligin tá tey sóu hann. Men Georgius ákallaði tey og segði at um tey samtyktu at gerast kristin og lótu seg doypa, so vildi hann drepa drekan. Kongurin og fólkið í Silene gjørdust kristin og Georgius vág drekan, og máttu fýra oskatrektir vognar til at koyra ræið út úr staðnum. Fimtan túsund menn, umframt kvinnur og børn, vórðu doypt til kristindómin. Á staðnum har drekin doyði, læt kongur byggja kirkju ognað Hini Sælu Mariu Moy og Sankta Jørundi, og frá altari hennara sprakk kelda hvørs vatn lekir allar sjúkdómar.
Traditionelt hevur svørðið ið Georgius vág drekan við verið kallað "Ascalon", navngivið eftir býnum Ashkelon í Ísrael. Av hesi orsøk fekk persónliga flogfar Winston Churchills undir seinna veraldarbardaga navnið Ascalon, tí Georgius er verndarhalgimenni Onglands.
St. George's Cross[rætta | rætta wikitekst]
St. George's Cross (Krossur Sankta Georgs) er reyður krossur á hvítum fána. Hann er vorðin flagg og býarmerki í fleiri londum og støðum har Georgius er verndarhalgimenni, t.d. í Onglandi, Georgia, Aragon, Grikkalandi, Genoa og Barcelona.


text:
André Olsen 12.06.2018 (23:59)
Frakland og Ongland hava virðismiklastu hóparnar
HM-endaspælið í Russlandi verður hósdagin skotið í gongd, tá Russland og Saudi Arabia bresta saman í sokallaða opningsdystinum í endaspælinum.
Í endaspælinum eru 32 lond, sum fara at kappast næstu vikurnar um, hvat land í heiminum er best til at spæla fótbólt.
Og útfrá tølunum, ber til at finna ávísar favorittar. Í øllum førum Football Observatory í gjár út við einum áhugaverdum lista um, hvussu virðismiklir teir ymisku hóparnir eru til endaspælið. Har sæst at tey bæði europeisku londini, Frakland og Ongland, hava virðismiklastu hóparnar.
Eisini sæst, hvørjir leikarar eru hægst virðismettir. Til HM-endaspælið er Harry Kane tann leikarin, sum verður virðismettur hægst. Harry Kane verður virðismettur til at kosta áleið 1,5 milliard krónur. Síðani koma Neymar og Kylian Mbappé, ið ávikavist vera virðismettir at kosta 1,45 milliard krónur og 1,40 milliard krónur.
Nummar fýra á listanum er Lionel Messi. Lionel Messi hevur eitt virði á 1,35 milliard krónur. Nógv longur afturi á listanum kemur Cristiano Ronaldo. Cristiano Ronaldo verður mettur at hava eitt virði á 760 milliónir krónur.
Virðið av hópum til HM-endaspælið:
1. Frakland – 10,47 milliard krónur.
2. Ongland – 10,30 milliard krónur.
3. Brasil – 9,46 milliard krónur.
4. Spania – 7,17 milliard krónur
5. Argentina – 6,75 milliard krónur
6. Týskland – 6,65 milliard krónur
7. Belgia – 6,21 milliard krónur
8. Portugal – 4,87 milliard krónur
9. Uruguay – 3,94 milliard krónur
10. Kroatia – 3,09 milliard krónur
11. Danmark – 2,54 milliard krónur
12. Senegal – 2,38 milliard krónur
13. Serbia – 2,26 milliard krónur
14. Pólland – 2,18 milliard krónur
15. Kolumbia – 2,07 milliard krónur
16. Sveis – 1,82 milliard krónur
17. Egyptaland – 1,72 milliard krónur
18. Nigeria – 1,42 milliard krónur
19. Meksiko – 1,14 milliard krónur
20. Svøríki – 1,13 milliard krónur
21. Marokko – 1,02 milliard krónur
22. Russland – 979 milliónir krónur
23. Suður Korea – 912 milliónir krónur
24. Ísland – 591 milliónir krónur
25. Japan – 456 milliónir krónur
26. Peru – 439 milliónir kronur
27. Australia – 430 milliónir krónur
28. Tunesia – 430 milliónir krónur
29. Kosta Rika – 363 milliónir krónur
30. Iran – 295 milliónir kronur
31. Saudi Arabia - 152 milliónir krónur
32. Panama – 109 milliónir krónur
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Danska Lotte Friis vann beint nú finaluna í 1500 metra frí, á evropameistarastevnuni í Budapest. Hon vann eisini 800 metrar frí, fyrradagin, og er sostatt tvífaldur evropameistari í langteinasvimjing, hóast hon áðrenn stevnuna kallaði skránna fyri eitt “lorteprogram“. Trupulleikin við skránni á EM í Budapest er nevniliga, at bæði menn og kvinnur skuldu svimja 800 og 1500 metra frí innleiðandi og finalur uppá bara fýra dagar, heldur enn at spjaða tað út yvir teir sjey dagarnar sum hóast alt eru til kappingar her á EM. Tíðin hjá Lotte var besta tíð í heiminum í ár, sum aftur prógvar høga støðið í evropeiskari og norðurlendskari langteinasvimjing.
[Heiðursmerkjavinnararnir í 800 frí, fyrradagin. Image courtesy of Deepbluemedia.eu/G.Scala]


text:
Hetta spyr John Leonard formaður í American Swimming Coach Association, í almennum skrivi her á SwimmingWorld Magazine og á www.swimmingcoach.org. Stjórnin í FINA ætlar nevniliga at avtaka rættin hjá limasambondum sum til dømis Svimjisambandi Føroya at koma við málum at viðgera á regluligu kongressini, fyri í staðin at loyva bara stjórnini í sjálvum FINA at koma við uppskotum. Ein rættur sum til dømis í fjør viðførdi, at USA hóast mótmæli frá ovastu FINA stjórnini legði uppskot fram um at avtaka superdraktirnar, ið síðani varð samtykt við 186 atkvøðum ímóti 6.
Eftir øllum at døma heldur FINA ógvuliga lítið um uppskotini frá limasambondunum yvirhøvur, nú Leonard kann skriva: “A stupendous 95 percent of the ideas that come from outside the Bureau are opposed”. Ovasta FINA stjórnin plagar eftir øllum at døma at biðja limasambondini um uppskot til viðgerðar á kongressini (sum er at kalla aðalfundurin hjá FINA), og handar so á sjálvari kongressini út ein lista við uppskotunum, har tey eisini lýsa um FINA stjórnin er fyri ella ímóti uppskotinum. Og Leonard sigur altso, at FINA stjórnin í 95% av førunum er ímóti teimum uppskotum, sum ikki koma frá FINA stjórnini sjálvari.
Nú er fráboðanin frá ovastu trímannastjórnini hjá FINA so, at einans stjórnin hjá FINA kann koma við uppskotum til komandi kongress, sum verður í Shanghai í leypi av heimsmeitarastevnuni har í 2011. Leonard sigur enntá, at skjalið til viðgerðar fer at lista upp einans tey uppskot frá FINA stjórnini sum sjálvur stjórin ella ovasta trímannastjórnin í FINA hevur viðmælt, sum altso verður enn eitt lag av filtur og avmarking av valdinum at koma við uppskotum til broyting í reglugerðini hjá FINA. Og fyri at taka eitt ógvuliga hondgrípiligt dømi, so vildi uppskotið í fjør um at avtaka superdraktirnar tá ongantíð verið komið til atkvøðugreiðslu á kongressini, tí at bæði FINA stjórnin og ovasta stjórnin vóru ímóti uppskotinum.
Rætturin at koma við broytingaruppskotum endar altso sambært Leonard hjá bara tveimum av trimum limum í ovastu stjórnini hjá FINA, og tí er tað at hann mótmælir.